Ўзбекистон ҳокимиятини алмаштириш имкониятлари ҳақида\nby Admin on Fri Jul 06, 2012 8:18 am\nБугун кўпчилик ўзбекистонликлар мамлакатда сиёсий ва ижтимоий ўзгаришлар бўлишига кўз тикиб ётишибди. Ватан ичкарисидаги ва ташқарисидаги барча инсонларнинг орзу умидлари ягона: Тезроқ Ислом Каримов ҳокимияти кетсаю, уларнинг ўрнига фаросатли, ўқимишли, маданиятли, халқ ғамини ўйлайдиган инсонлар келсалар.\nАммо бу ҳокимиятни кетишини ўзи бўлмайди. Уни кеткизиш керак. Кетишга мажбур қилиш керак. Бугун ҳокимиятнинг ёғли ва баланд мартабаларида маҳкам ўрнашиб олган мингдан ошиқ вазирлар, давлат қўмиталарининг раислари, танланган сенаторлар, ҳокимлар ва генераллар ўз мансабларини осонликча топшириб истеъфога чиқмайдилар. Улар худди Каримов каби ўз мансаблари учун курашадилар. Каримов эса ўлгунича президентлик лавозимидан кетмайди. Бу аниқ бўлган нарса.\nҲар сафаргидек у бу сафар ҳам муддати тугаганда яна бир янги ҳийла найранг ўйлаб топади. Аниқроғи, у учун бу ҳийлани уйлаб топишади. Чунки уни ўз тахтида ўтириши унинг ўзидан ҳам кўпроқ унинг атрофидаги бояги айтилган минглаб корчалонларга керак. Улар «Энг аввало Юрт Отаси Каримовни, ундан кейин эса давлат манфаатларини ҳимоя қилиш» учун уларни ҳокимиятдан кеткирмоқчи бўлган ҳар қандай кучларга қарши Армия, Миллий Хавфсизлик Хизмати, Ички ишлар вазирлиги, Ташқи ишлар вазирлиги, Президент Гвардияси каби барча кучларини ташлашади.\nХўш, бундай кучларга қарши халқ бирор нарса қила олиши мумкинми?\nМутлақо мумкин! Фақат бир мўҳим шарт бажарилсагина бундай ишни амалга ошириш мумкин. У мўҳим иш шундан иборатки, мамлакат ичкарисида ва ташқарисида бўлган барча ташкилотлар ва фаол инсонларни бу ишга жалб қилиш керак.\nЯкка якка ҳолда на Бирлик, на Бирдамлик, на Ўзбекистон халқ ҳаракати(ЎХҲ), на бошқа бирор эски ёки янги ташкилот бундай улкан ва оғир ишни уддалай олади.\nБугун кўпчиликни қулоғига лапша илмоқчи бўлаётган ЎХҲ вакиллари қоғозда бор аммо амалда йўқ 7..8 ташкилот номидан сўйлаб, ҳокимиятни эгаллашга тайёрланмоқдалар(бу гапларга ишонмасангиз сиз улардан бир сўраб кўрингчи: «Таянч»,»Нажот», Ўзб.Дем.Форуми, Мустақил ёшлар, Мустақил шахслар номидан Қурултойга келган вакиллар нечта одамнинг ваколатини олиб келишган экан?).\nАммо улар билмайдики, Ўзбекистон ҳокимиятини эгаллаш учун энг аввало мавжуд ҳокимиятни ё ағдариш ёки уларни ёппасига истеъфога кетишларига эришиш керак.\nЎз ўзидан маълумки бундай иш юқорида айтилганидек, на ЎХҲнинг, на Бирликнинг, на бошқа якка ҳолдаги ташкилотнинг қўлидан келмайди.\nЎйлайманки кўпчилик ечимни қанақалигини шу гапни ўзидан сезиб турибди. «Якка якка ҳолда иложи бўлмаса жамоат жам бўлиб ағдарайлик бу жонга тегиб кетган порахўрлар ва зўравонлар ҳокимиятини!» деган фикр кўпчиликдан хаёлидан ўтган бўлса ажаб эмас.\nГап шу ерга келганда кўпчиликниинг ҳафсаласи пир бўлади - ўзлари ўйлаган тўғри аммо амалга ошириш қийин бўлган фикрдан.\nХудди ана шу масала, яъни бирлашган ҳолда курашни кучайтириш масаласига кимлар қарши туриши мумкин?\nАгар сиз ана шу саволга жавобни изласангиз қизиқ бир янгиликни кашф этасиз: Тарихий вазият бирлашган ҳолда зулм ва порахўрликка томоғигача ботган ҳокимиятга қарши курашишни талаб қилиб турганда бундай бирлашишни иложи йўқ дейдиганлар ўзлари сезмаган ҳолда ўзларининг асл башараларини ва асл ниятлари халқни аҳволини яхшилаш эмас балки якка ҳолда ҳокимиятни эгаллаш эканликлари маълум бўлади.\nБу масала устида бошимизни қотириб ўтирмайликда унинг ўрнига фойдали нарса ҳақида, яъни ана шу чигал масаланинг ечими ҳақида сал ўйлаб кўрайлик.\n«Наҳотки бу масалани ечими бор?» деб ҳайрон бўлганларга мени жавобим шундай:Ҳа, бу чигал масаланинг ҳам ечими бор.\nЭнди бу ечимни диққат билан ўрганиб чиқинг. Кейин уни ўрганиб чиқишни ўз ташкилотларингиздаги барча аъзолар, фаоллар ва раҳбарларга таклиф қилинг. Бу фикрга қўшилмаганларнинг нияти нима эканлигини эса биласиз, бу ҳақда юқорида айтиб ўтилди.\nХўш, бу қанақа ечим экан?\nЭнг аввало Ўзбекистон фуқароларининг турли туман соҳаларда тузилган турли туман ташкилотларининг вакиллари ҳамда сиёсат ва жамият масалалари билан кўп йиллардан бери жиддий шуғулланиб келаётган фаол фуқаролар «Ўзбекистонда янги ислоҳотлар учун Бирлашган Коалиция»ни тузишлари лозим бўлади.\nБу Коалиция йиғилишига Бирлик, Бирдамлик, ЎХҲ, Озод деҳқонлар, Правозащитный Альянс, Ўзбекистон Инсон Ҳуқуқлари Халқаро Жамияти, Эзгулик, Ўтюраклар, «Андижон Адолат» ташкилоти, Ўзбекистон демократик конгресси ва бошқа барча мавжуд расмий ва норасмий жамоат ташкилотлари ўз вакилларини юборадилар. Бу Коалицияга вакил қилиб А.Пўлатов, Б.Чориев, М.Солиҳ, М.Тожибоева ва бошқа раҳбарлар эмас балки барча ташкилотларнинг фаоллари ичидан дипломатик музокаралар олиб бора оладиган, фикрли ва мулоҳазали бир одам юборилиши керак бўлади.\nБундай инсонларнинг вакиллиги Коалициянинг тузилиши ва самарали ишлашига кафиллик бера олади холос.\nЎзбекистонда янги Ҳокимият тузилса у ерда президент бўлишни орзу қилиб юрган Пўлатов, Солиҳ ва бошқалар бир нарса устида диққат билан фикр юритиб кўришлари керак: Сизларнинг Ўзбекистон Президентлигига интилишларингиз соғлом бир фикр, эзгу бир ниятларингиздир. Аммо бу ниятларингизга эришишдан олдин мавжуд ҳокимиятни кетишга мажбур қилиш керак. Якка ҳолда уни ўзимиз, ўз ташкилотимиз кучи билан кеткиза оламиз деб ўзингизни ҳам, бошқаларни ҳам алдаманг. Бу ишни уддалай олганингизда сиз уни аллақачон қилган бўлар эдингиз. Аччиқ бўлса ҳам ҳақиқатни тан олинг ва бу Бирлашган Коалиция Кучларини тузишда фаол қатнашинг.\nКоалиция кучлари бирлашган ҳолда энг аввало биринчи улкан масалани ечишлари керак: Буюк бир бирлашган куч бўлиб Ўзбекистон Ҳокимияти олдига кескин талаблар қўя билиш керак. Ҳокимият бирлашган кучдан қўрқади. Коалиция сафлари кенгайган ва у тобора кучланган сари ҳокимиятни кучи заифлашаверади. Бу физикадаги туташ идишлардаги жараённи эслатади:Туташ идишлар ичидаги суюқлик қайси томонда қаршилик кам бўлса ўша томонга қараб оқаверади.\nДемак Коалиция кучларининг стратегик мақсади мавжуд ҳокимиятни кетказишдир. Бу масала ҳал бўлгач Коалиция олдида 3 муаммо кўндаланг бўлади:\n1.\tКаримов бошлиқ мавжуд Ҳокимият кетказилгач Ўтиш Даврида мамлакатни бошқаришни Вақтинчалик/Муваққат Ҳукуматга топшириш ва Муваққат Ҳукумат сафларига ўзларининг вакилларини киритиш масалаларида Келишув Шартномасини олдиндан тузиш;\n2.\tЯнги, халқ ваколатини оладиган ҳокимият(Қонун ишлаб чиқарувчи Парламент ва унинг ёрдамида Ижрочи ҳукумат) сайлаш ишларини биргалашиб режалаштириш;\n3.\tБўлажак Парламент ва Президент сайловлари ўтказишни биргалашиб тузиш.\nБу муаммолар ҳал этилгандан кейингина А.Пўлатов,Б.Чориев,М.Солиҳ, Абдулло Тожибой(якка ҳолда ўз номзодини қўйган фуаро) ва бошқалар Ўзбекистон Президентлиги учун сайловларда қатнашиб, қўлларидан келса фуқароларнинг 50,01% фоиз овозини олиб, ниятларига етсинлар.\nАммо ҳозир гап ана ўшангача қилиниши керак бўлган ишлар ҳақида кетаяпти.\nМени бу фикрларимни истаган зукко ва фаросатли сиёсатчиларга кўрсатинг ва уларнинг баҳоларини эшитиб кўринг. Агар бундан ҳам зўрроқ таклифингиз бўлса, марҳамат айтинг, эшитайлик.\nМамлакат ва халқ тақдирини унинг фаол фуқаролари ҳал қиладилар\nby Admin on Sat Jul 21, 2012 6:50 am\nЎзбекистондаги мавжуд диктатура режимига қарши курашаётган ва бу курашни қўллаб қўвватлайдиган барча биродарларга мурожаат\nБундан бир ҳафта олдин мен Фасебокда сафдош биродарларга мурожаат қилиб қўйидаги сатрларни ёзган эдим:\nЎзбекистон Бирлик Халқ Ҳаракатининг собиқ фаоллари Ёдгор Обид, Шуҳрат Исматуллаев, Баҳром Ҳамроев, Алибой Йўляхшиев ва бошқа биродарлар! Бирлик Ҳаракати фаолларини ва унинг тарафдорларини бирин кетин тўплаб, уни қайта тиклашга нима дейсизлар? (Гап бу ерда фақат Ўзбекистон Бирлик Халқ Ҳаракати ҳақида кетаяпти, Бирлик партияси ҳақида эмас).\nЎзбекистон Халқ Ҳаракатининг 2нчи Қурултойидан кўпчилик кўрдики, бу ҳаракат яна бир кишининг, яъни М.Солиҳнинг ҳамтовоқлари Ҳаракатига айлантирилди. У ўзининг "Эрк" партиясида сафдошларининг фикрларига, танқидий фикрларга ва ёшларга йўл бермай келган тажрибасини ўтган 1 йилу 1 ой ичида янги ҳааракатга ҳам сингдиришга эришди. Буни оқибати нима билан тугашини тушунган одамлар билиб турибди, тушунмаганлар эса у илгари тузган "Миллий Нажот Қўмитаси", "13 Май Иттифоқи" қандай қумга сингиб кетганига эътибор беришса, М.Солиҳнинг бу янги ҳаракатини ҳам ўз амбициялари йўлида худди шундай йўқ бўлиб кетишига олиб боришини тушуниб қолишади.\nШу сабабдан у ҳаракатдан чиқаётганлар сафи кўпайиб бораётганлигини ва сиёсий курашни бошқача кўринишда давом эттиришни истаганлар Ўзбекистон Бирлик Халқ Ҳаракатини қайта тиклаш ва унинг атрофида жипслашиш ишларига қўшилишларини давр ва замон талаб қилмоқда.\nБирлик Халқ Ҳаракатини бошқариш ҳамиша демократик йўллар билан, уч раисдош раҳбарлигида олиб борилган. Сиёсий курашларнинг таажрибаси ва сиёсий ташкилотларни бошқаруви шуни кўрсатдики партия ёки ҳаракатларни бошқаруви бир кишига топширилмаслиги керак. Чунки унинг хатолари бутун ҳаракат ёки партияга қаттиқ зарба бериши. кейин эса бу диктатор раҳбарни алмаштириш ўта қийин масала бўлиши мумкинлигини кўрсатди.\nБугун мен аввал бошлаган гапимни давом эттириб шуларни айтмоқчиман: Ўзбекистон Бирлик Халқ Ҳаракати партияга айлантирилиши арафаларида ва ундан кейинги давр ичида мамлакатда оғир сиёсий инқироз юз берди ва бу инқироз ҳали ҳанўз давом этмоқда.\nСиёсий инқироз ҳеч қачон, ҳеч бир давлатда якка ўзи юрмайди. У ҳамиша ўзини ортидан бошқа инқирозларни ҳам худди ўзини болалари каби етаклаб юради. Охир оқибатда сиёсий инқирозни кучайтирадиган ва ниҳоят уни портлашга олиб келадиган омиллар айнан унинг болаларидир, яъни иқтисодий ва ижтимоий инқирозлардир. Агар эсингизда бўлса, Совет Иттифоқи дунёдаги икки буюк давлатнинг бири эди. Океаннинг у томонида АҚШ, океаннинг бу томонида СССР дунё тарозисининг икки палласидек, уни тебратиб турар эдилар.\nБу икки буюк давлат доимо бир бирларига қарши кескин рақобатда эдилар. Вақт ўтиши билан икки гигант ўртасидаги яккама якка кураш оғирлашгани сабабли уларнинг иккаласи ҳам ўзларининг кураш сафларига бошқаларни торта бошладилар. АҚШ ўз атрофига Ғарб дунёсидаги барча очиқ жамият қоидаларига асосланган давлатларни бирлаштирди.\nСССР эса ўзи Иккинчи жаҳон уруши даврида немис фашизмидан озод қилган давлатларни ва кейинроқ Африка ва Лотин Америкасида ёрдам бериб ўрнатган социалистик тузумларни бирлаштириб, улкан бир социалистик лагерни тузди. Ғарб дунёси тузган НАТО ҳарбий блокига қарши шарқда Варшава Шартномасига кирувчи ҳарбий блок тузилди.\nАммо вақт ўтиши билан марказлашган бошқарув ва марксистик ғояларга асосланган, ёпиқ жамият шаклида ривожланган СССРда ҳам, Варшава Шартномасига кирган давлатларда ҳам ва ниҳоят Африка ва Лотин Америкасидаги давлатларда ҳам иқтисодий ва ижтимоий инқирозлар кучая бошлади. Охир оқибатда бу икки инқироз уларни яратган оталари бўлмиш сиёсий инқирозни кучайиши ва ниҳоят портлашига олиб боришди.\nҒарб дунёсининг умуминсоний, демократик ғояларига таянган ва уларга эргашган давлатларда собиқ социалистик тузумлар бирин кетин ағдарилдилар ва уларнинг ўрнига халқ ҳокимияти ўрнатила бошланди(Шарқий Европа ва Болтиқ буйи давлатлари шулар жумласидандир).\nБу ўринда шуни таькидлаш лозимки, очиқ жамиятларнинг ҳам ўзига яраша қусурлари бор, демократик қадриятларга асосланган тузумларнинг айрим, ўта либерал эркинликлари, масалан, иқтисоддаги ва маънавият масалаларидаги кенг эркинликлар, уларнинг умуминсоний қадриятларга ҳамиша ҳам боғланмагани ва шу сабабли 2008 йилдан ҳозиргача кўплаб демократик давлатларда давом этаётган оғир иқтисодий инқирозлар айрим мисоллар холос.\nАммо эркин жамиятларнинг ёпиқ жамиятлардан жиддий бир фарқи шундаки улар ҳар қандай хато ва камчиликларни кўриш, уларни ошкор қилиш, уларни барча жамият вакиллари билан биргаликда тафтиш қилиш ва ниҳоят яна тўғри йўлларни топиб олиш имкониятлари бор.\nБундай имкониятлар ҳамиша ёпиқ бўлган социалистик жамиятларда бўлган эмас. Ана шу сабабли улар ўзларини ўзлари тафтиш ва ислоҳ қилиш имкониятига эга бўлмадилар ва охир оқибатда яксон бўлдилар. Бу оддий табиат қонунидир. Табиатда ҳамиша шундай: Кўкатлар, дарахтлар ўсиб улғаядилар, вақти келганда қурийдилар аммо қуриганда ҳам ўзларини янги ўсиб келадиган авлодга қурбон қилиб, уларга замин ва озўқа бўлиб хизмат қилишда давом этаверадилар. Уларни ўрнида ўсиб чиққан янги авлод ҳам айни йўлни тутади ва табиат ўзининг ана шундай айланма ва соғлом жараёни туфайли бир неча миллиардлаб йиллардан бери яшаб келмоқда ва яшайверади.\nАммо ўз ўзини тафтиш ва ислоҳ қила олмаган ҳар қандай оила, жамият, тузум ва давлат охир оқибатда йўқ бўлиб кетишга маҳкумдир.\nБугун ўз ўзини ислоҳ қилиш имкониятларидан маҳрум бўлгани учун йўқолиб кетган буюк социалистик лагердан фақат унинг айрим қолдиқлари қолдилар холос. Ана шулар жумласига Ўзбекистон ҳам киради.\nБиз, Ўзбекистонда ҳам умуминсоний қадриятлар ва демократияга асосланган халқ ҳокимияти қуриш тарафдорлари, совет тузумидан халос бўлиш учун қаттиқ курашдик. Аммо Ўзбекистоннинг географик жойлашиши ва Москва томонидан тайинлаб кетилган собиқ совет тузуми амалдорларининг ҳокимият учун қаттиқ курашишлари оқибатида Ўзбекистондаги илк демократик ҳаракат бўлган Бирлик қаттиқ қаршиликка учради, жуда кўп талафотлар кўрди, унинг раҳбарларининг айримлари ўлдирилдилар, айримлари ўласи қилиб калтакландилар, юзлаб фаоллар қамоқларга солиндилар. Ортиқча талафотларга йўл қўймаслик учун Бирлик Халқ Ҳаракатининг ҳали қамоққа олинмаган раҳбарлари ва фаоллари бирин кетин мамлакатни тарк этишга мажбур бўлдилар.\nЧэт элларда, турли туман мамлакатларда тарқоқ ҳолда яшаган фаолларнинг сиёсий курашларидан барака кўтарилиб, кураш борган сари самарасиз бўла бошлади. Бунга бир томондан фаолларнинг бир дастурхон атрофида тўпланишиб, курашнинг янги даврга мослаб олиб бориш масалаларини муҳокама қилиш имкониятлари йўқлиги сабаб бўлса, иккинчи томондан вақт ўтиши билан Қурултой чақиришлар ва унда раҳбарларни қайта сайлаш имкониятлари йўқлиги бўлди.\nЭски раҳбарлар эса худди диктатура режими каби ўзларининг салоғи чиққан курсиларига маҳкам ёпишиб олдилар. Бири биридан узоқда, якка якка яшаган фаоллар бундай раҳбарларга қарши бирор нарса қила олмадилар.\nБу раҳбарларнинг айримлари бошқа кичик гуруҳлар билан турли туман бирлашмалар ва уюшмалар тузиб ўз партияларининг фаолиятини кучайтиришга турли усуллар билан қаттиқ уриниб келмоқдалар.\nАммо уларнинг ҳаракатлари зое кетмоқда. Хўш, бунга сабаб нима?\nБунга асосий сабаблар – барча эски мухолифат ташкилотларининг (Бирлик ва Эрк партиялари) янгиланишга ноқобиллиги ва янгиланиш, ислоҳотларга эски раҳбарларнинг қаттиқ қаршиликлари, янги тузилган ташкилотлар(Бирдамлик, Ўзбеклар Конгресси ва бошқалар)нинг эса кураш тажрибаси камлиги, кўпчилик эски раҳбарлар ва фаолларнинг янгича фикрлашга, ўз фаолиятларини Давр ва Замонга қараб ўзгартира олмаётганларидир.\nВужудга келган бундай вазиятдан норози кўпчилик фаолларнинг вазиятни ўнглаш ва курашни янада жадаллаштиришга қилган ҳаракатлари ҳозирча натижа бермаяпти. Нима учун?\nЧунки кўпчилик фаоллар собиқ раислар атрофида тўпланишиб, «Кечувда отларни алмаштирмайдилар» (Пўлат Охун, Анвар Усманов ва бошқалар) деган алмисоқдан қолган ақидага амал қилмоқдалар. Сиз уларга «Ие, агар кечувдан ўтаётганда олдинда кетаётган йўлбошчи отларнинг бу оғир кечувга қудрати етмай, уларнинг оёқлари қалтираб тўхтаб қолишса нима қилиш керак? Ортда келаётган бошқалар ҳам йўлбошчини ортидан таққа тўхташи керакми? Ахир бу ҳолда дарёнинг шиддат билан оқаётган тўлқинлари нафақат ўша чарчаб қолган йўлбошчини от поти билан балки унинг ортидан келаётган бутун қўшинни ҳам суриб кетадику!» десангиз улар миқ этмайдилар. Чунки улар оғир вазиятларда ўткир фикрлаш ва тезкорлик билан бирор ечим топиш қобилиятидан маҳрум инсонлардир.\nЮқоридагилардан келиб чиқиб мен нафақат собиқ бирликчи биродарларни балки мақсадлари Ўзбекистонда замонавий, демократик, фуқаровий давлат қурилиши бўлган, мухолифатнинг сафига кириб келган ва келаётган янги оқимлар ва уларнинг етакчилари ва барча фаолларини ҳам ҳамкорликда, Ўзбекистоннинг дастлабки ва кучли бўлган Бирлик Халқ Ҳаракати сафларида, ўз ташкилотларини тўлиқ сақлаб қолган ҳолда биргалашиб курашишга таклиф қиламан. Россияда тузилаётган янги партия(Абдужаббор Исмоилов гуруҳи вакиллари), Бирлик, Эрк, Озод деҳқонлар партиялари, Бирдамлик халқ ҳаракатидаги янгилик ва ўзгаришлар тарафдорлари бўлмиш барча фаоллар бу фикрлар устида уйлаб кўришлари ва бир қарорга келиб маслаҳатга қатнашишлари тадбири жоиздир.\nБугун дунёдаги ижтимоий-сиёсий вазиятлар кун сайин ўзгармоқда. Бундай шароитларда фақат ҳаракат қилганларгина ўзгараётган вазиятга қандайдир таъсир кўрсатиши, ўзгаришлар жараёнини халқ, мамлакат, замон талаблари ва эҳтиёжларига мос келадиган ўзанга солиб юборишга ҳисса қўшишлари мумкин. Акс ҳолда бу ишни бошқалар қилишга уринадилар.\nШу пайтгача мамлакат ичида олиб борилган ва борилаётган сиёсат ҳам, унга қарши олиб борилаётган кураш усуллари ҳам кескин ўзгартирилиши керак. Буни ҳамма кўриб ва тушуниб турибди.\nДемак бизлар нималардир қилишимиз керак. Келинг, шу ишлар ҳақида биргалашиб фикрлашайлик, биргалашиб Ватан ва халқ манфаатлари йўлида мўҳим бўлган барча қарорларни қабул қилайлик.\nБу масалалар буйича фикрларингизни қуйидаги емайл адресга ёзинглар: saturnus04@yahoo.se ёки referi4321@gmail.com


Ўзбекистон иқтисодиёти аграр секторга қаттиқ боғланиб қолган, мамлакатда хизмат кўрсатиш соҳасини ривожлантириш керак, дейди Ўзбекистон иқтисодий форумида қатнашаётган Анна Бьерде.\nЎзбекистон иқтисодий форумида Жаҳон банки вице-президенти Анна Бьерде мамлакатдаги ўзгаришлар ва ислоҳ қилиниши зарур бўлган соҳалар ҳақида тўхталиб ўтди.\n“Ўзбекистон иқтисодиёти қишлоқ хўжалигига қаттиқ боғланган. Иқтисодиётда хизмат кўрсатиш соҳасининг ролини ошириш керак. Мамлакатда ишсизлик даражаси 10 фоиздан юқори. Шу сабаб янги ислоҳотларни амалга оширишда ўтмишдаги тажрибалардан тўғри хулоса чиқариш ва тизимли режа ва дастурлар ишлаб чиқиш мақсадга мувофиқ бўлади. Ҳукумат 2030 йилга бориб ўртача ривожланган мамлакатлар қаторига қўшилишни ўз олдига қўймоқда.\nМенимча, мамлакатдаги энг катта муаммо инсон капитали билан боғлиқ. Инсонларни ривожлантириш, таълим ва ижтимоий соҳани ислоҳ қилиш керак. Мамлакатда табиий ресурсларнинг катта базаси мавжуд ва бу иқтисодий инқироз пайтида бардошлиликни оширишга кўмак беради. Пандемия сабаб мамлакат ташқи қарзи кескин ортганини ҳам инкор қилиб бўлмайди.\nКейинги ислоҳотлар даврида хусусий секторни ривожлантириш ва корпоратив бошқарув бўйича ишларни жадаллаштириш керак. Бунда биринчи ўринда хусусий сектордаги рақобатни ошириш керак. Аёлларни меҳнат жараёнига жалб қилиш, улар учун иш жойлари яратишнинг узоқ ва қисқа дастурлари бўлиши керак. Мамлакатдаги ҳудудларнинг бир текисда ривожланишига эътибор қаратиш ҳам жуда муҳим деб ўйлайман.\nЯшил иқтисодиётга ўтиш бутун дунёда долзарб муаммолардан бири бўлиб қолаётган иқлим ўзгаришига қарши туришга ёрдам беради. Иқлим ўзгариши мамлакатлардаги ЯИМга кескин таъсир ўтказиши мумкин. Шу сабаб Ўзбекистон 2025 йилгача қайта тикланадиган энергия ресурсларини 25 фоизга ошириш бўйича ишларни амалга оширмоқда.\nБир нарсага эътибор қаратиш керак, охирги пайтларда Ўзбекистонда ҳукумат вакиллари билан ишлашда шаффофлик ошган. Хусусан, Молия вазирлигидаги ташқи қарз ва бошқа соҳаларга оид кўплаб маълумотлардан бемалол фойдаланишимиз мумкин”, – деди Анна Бьерде.


by · 31.08.2018\nМамлакатимиз мустақиллигининг 27 йиллиги муносабати билан ижтимоий-иқтисодий, маънавий ва маърифий соҳаларида жонбозлик кўрсатган бир гуруҳ юртдошларимиз Президентимизнинг Фармонларига кўра давлат мукофотлари билан тақдирландилар. 30 август куни вилоят ҳокимлигида халқ хўжалигининг турли соҳаларида самарали фаолият кўрсатаётган юртдошларимизга юксак мукофотларни топширишга бағишланган тантанали маросим бўлиб ўтди.\nМаросимда сўз олган вилоят ҳокими Ғофуржон Мирзаев Президентимиз Шавкат Мирзиёев раҳнамолигида мамлакатимизда олиб борилаётган катта ислоҳотлар ва ташаббуслар дунё ҳамжамияти диққат-эътиборини ўзига оҳанрабодай тортаётганини алоҳида таъкидлади. Мамлакатимизда инсон қадр-қиммати тобора кўтарилиб бораётганлиги, давлат органлари ва хизматчилари эл-улус, раият, халқ хизматига сафарбар этилганлигини айрича урғулади.\nНавбат тантанали маросимнинг энг ҳаяжонли дамларига етиб келди. Ғофуржон Мирзаев вилоятимиздан юксак давлат мукофотларига лойиқ кўрилган 9 нафар фуқарога орден ва медалларни гулдурос қарсаклар остида топширди. Нотиқ нишондорларни келгусида ҳам вилоятимиз тараққиётига муносиб ҳисса қўшишга чорлади.\nМукофотланганлар номидан сўз олган республика Маънавият ва маърифат маркази Сирдарё туман бўлинмаси раҳбари Акбарали Мирзааҳмедов, Фуқароларнинг ўзини-ўзи бошқариш органлари фаолиятини мувофиқлаштириш бўйича Ховос тумани Кенгаши раисининг кексалар ва фахрийлар ишлари бўйича ўринбосари Шербўта Примқуловлар камтарона меҳнатлари қадр-қиммат топганлигидан ғурурланиб гапирдилар. Мамлакатимизда олиб борилаётган барча эзгу ишларнинг йўлбошчиси муҳтарам Президентимиз Шавкат Мирзиёевга узоқ умр ва она Ўзбекистонимизни ривожланган давлатлар қаторига қўшишда улкан муваффақиятлар тиладилар.\n—54 йилдан буён маънавият соҳасида ишлайман, – деди Акбарали Мирзааҳмедов. -Ҳеч қачон бизнинг сўзимиз бугунгидай ўткир ва таъсирли бўлмаган.\n—Мен бугун икки карра хурсандман. – деди Шербўта Примқулов. – Кўксимга тақилган “Дўстлик” ордени таваллуд кунимда берилаяпти.\nТантанали маросимни вилоят ҳокими Ғофуржон Мирзаев якунлаб берди. Нотиқ сўзининг интиҳосида Сирдарё ва сирдарёликларнинг шаънини кўтариш, ўзи истиқомат қилаётган жойга меҳр-муҳаббат боғлаш ҳақида қатор ибратли гапларни айтди.\nНарзулла ФАЙЗ олган сурат.


“Янги Ўзбекистон” массивлари қурилиши учун 992 гектар ер майдони танлаб олинди\nАҳолини уй-жой билан таъминлаш, халқ розилигига эришишнинг муҳим шартларидан бири. Шу боисдан мамлакатимизда давлат дастурлари асосида сўнгги тўрт йилда 140 минг зиёд янги уй-жойлар барпо этилди. Шунча оила ҳаётида унитилмас ўзгариш, янгилик юз берди.\nАммо шунга қарамасда уй-жойга бўлган талаб юқорилигича қолмоқда. Бугунги кунда Ўзбекистон аҳолиси 35 миллиондан ошган ва бу кўрсаткич 2026 йилга бориб 38 миллионни ташкил этиши прагноз қилинмоқда. Бу эса ҳар бир оилани уй-жой билан таъминлаш, ҳудудларни ривожлантириш долзарб вазифа эканлигини кўрсатади.\nШу боис 2 декабр куни Президентимиз раислигида ўтказилган видеоселектор йиғилишида аҳолини уй-жой билан таъминлаш, қурилиш материаллари саноатини ривожлантириш чора-тадбирлари масаласи муҳокама этилди. Аниқ чора-тадбирлар белгиланди.\nЙиғилишда янги турар жой мажмуаларини аҳолига мақбул шартлар ва қулай имкониятлар асосида тақдим этиш ва бу борадаги саъй-ҳаракатларни янги босқичга олиб чиқиш юзасидан амалий ташаббуслар илгари сурилди.\n“Янги Ўзбекистон” массивларини барпо этиш лойиҳаси ҳам аҳолини уй-жой билан таъминлашдек катта мақсадларни ўз ичига олади. Мазкур массивлар комплекс ривожланиш асосида барпо этилиши режалаштирилган. Жорий йилнинг 30 ноябрь куни янги массивлар шакллантирилган давтлабки лойиҳа давлатимиз раҳбари ҳузурида муҳокама қилинди ва массивлар сони дастлабки 22 тадан 29 тага кўпайтирилди.\nҚурилиш вазирлигининг берган маълумотларига кўра, ҳозирда 2022 йилда уй-жойлар қуриш дастури лойиҳаси ишлаб чиқилди. Бунда, Фарғона вилояти Боғдод туманида барпо этилган “Мурувват” массиви намунаси асосида барча ҳудудларда “Янги Ўзбекистон” массивларини қуриш кўзда тутилмоқда.\nҲокимликлар билан биргаликда 30 та массив учун 992 гектар ер майдони танлаб олинган. Уларда кўп қаватли уйлар, ижтимоий соҳа, бозор инфратузилмаси ва муҳандислик объектларини жойлаштириш бўйича бош режа лойиҳалари ишлаб чиқилди.\nМазкур лойиҳага кўра, келгуси йилда 2 минг 191 та уйлар жумладан, 56 минг хонадон, 27 та мактаб, 40 та боғча, 25 та оилавий поликлиника ва 120 дан ортиқ савдо-маиший хизмат мажмуаси қуриш кўзда тутилмоқда.\nБугунги кунда тегишли фармон лойиҳаси билан ер ажратиш, бош режа ва лойиҳаларни ишлаб чиқиш, буюртмачи ва пудратчиларни аниқлаш, молиялаштириш, ипотека кредитларини ажратиш, металл ва цемент билан таъминлаш, муҳандислик коммуникациялари ва инфратузилма объектларини қуриш масалалари ҳал этилмоқда.\nБундан ташқари, ҳар бир ҳудуднинг табиий-иқлим шароитидан келиб чиқиб, массивларда дарахтлар экиш ва кўкаламзорлаштириш ишларига ҳам алоҳида эътибор қаратилмоқда. Ҳудудларда қуриладиган кўп қаватли уйларнинг 9 типдаги энергия самарадор намунавий лойиҳалари ишлаб чиқилган. Айни вақтда янада тежамкор ва арзон уйлар бўйича намунавий лойиҳалар тайёрланяпти.\nЯна бир маълумот, ушбу уйлар қурилишида рейтинги 3 та “С”дан юқори пудрат ташкилотлари иштирок этади. Бугунги кунда бу каби салоҳиятли пудрат ташкилотлари сони 4 минг 876 тани ташкил этади. Яъни, режадаги уйлар қурилиши учун қурилиш қувватлари ва имкониятлари етарли. Уйлар қурилишида маҳаллий қурилиш материалларидан фойдаланиш, иссиқлик тежовчи қопламалар ва замонавий технологияларни қўллаш таъминланади. Бунинг учун қурилиш материаллари ишлаб чиқарувчи маҳаллий корхоналар билан ҳам ишланмоқда. Келгусида ушбу ишларни индустрия даражасига кўтариб, уй-жой қурилиши кластерларини ташкил этиш бўйича ҳам ишланмоқда.\n– Дастлабки босқичда Тошкент шаҳри, Фарғона, Навоий, Самарқанд ва Тошкент вилоятларида кластерларни ташкил қилиш мақсадга мувофиқ, дейди Қурилиш вазирининг биринчи ўринбосари Даврон Адилов. – Чунки мазкур ҳудудларда етарлича миқдорда пудрат ташкилотлари, лойиҳа институтлари, ишлаб чиқариш корхоналари, хом ашё базаси ва инфратузилма мавжуд. Дастур ижросини тўлиқ таъминлаш, уйларни сифатли қуриш ва массивларни комплекс барпо этиш бўйича барча чоралар кўрилади. Бу шароит ва имкониятлар яратилиб, муаммолар ҳал этилган.


Байрам тантаналари Хоразмда ўзгача ...\nХалқимиз учун энг улуғ, энг азиз айём, эркин, обод ва фаровон ҳаёт қуриш йўлидаги барча ютуқ ва муваффақиятларимизнинг асоси бўлган мустақилликнинг йигирма саккиз йиллиги байрами шодиёналари Хоразм вилоятида ҳам кенг нишонланмоқда.\nЖумладан, “Жонажон Ўзбекистоним, мангу бўл омон!” шиори остида Хоразм вилояти божхона бошқармасида ҳам байрам тадбири ўтказилди. Байрам тадбири мадҳиямиз садолари остида очиб берилди.\nТадбирда сўзга чиққан бошқарма бошлиғи К.Рахманов йиғилганларни байрам билан самимий табриклаб, барча соҳаларда бўлгани каби божхона тизимида ҳам бўлаётган ислоҳотлар ва эришилган ютуқлар тўғрисида тўхталиб ўтди.\nШундан сўнг, божхона органларида узоқ йиллар виждонан ва сидқидилдан ёндошиб хизмат қилган бир гуруҳ ходимлар навбатдаги махсус унвонлар билан, шунингдек, Давлат божхона қўмитаси ва бошқарманинг фахрий ёрлиқлари, эсдалик совғалари билан тақдирланди.\nБайрам шодиёналари кўтаринки кайфиятда давом этмоқда.


Ўзбекистон 2013 йилда 3 миллиард доллар сармоя жалб этмоқчи\n11 май 2021, Тошкент вақти: 02:05\nЎзбекистон 2013 йилга мўлжалланган Инвестиция дастури доирасида уч миллиард доллар ҳажмдаги хориж сармоясини ўзлаштиришни режалаштирмоқда. Дастурдан 151 та лойиҳа ўрин олган.\nUzDaily нашрининг хабар беришича, дастур доирасида Ўзбекистон 56 та лойиҳа бўйича ҳукумат кафолати остига 836 миллион долллардан кўпроқ хориж кредитларини жалб этмоқчи. Тўғридан-тўғри хориж сармоялари ҳисобига 95 та лойиҳа бўйича икки миллиард 18 миллион доллар сарфланади.\nМаълумотда айтилишича, хориж компанияларининг нефт-газ соҳасидаги 22 та лойиҳа бўйича тўғридан-тўғри сармоялари ҳажми 1 миллиард 724 миллион долларни ташкил этади.


ТРАВМАТОЛОГИЯ ВА ОРТОПЕДИЯ: БЕМОРЛАР ИЛҒОР УСУЛЛАР ОРҚАЛИ ДАВОЛАНМОҚДА - Ўзбекистон овози газетаси\nТРАВМАТОЛОГИЯ ВА ОРТОПЕДИЯ: БЕМОРЛАР ИЛҒОР УСУЛЛАР ОРҚАЛИ ДАВОЛАНМОҚДА\nСоғлиқни сақлаш вазирлиги Травматология ва ортопедия республика илмий-текшириш институтида малакали мутахассислар томонидан юқори технологияли ташхис қўйиш ва даволаш усуллари кенг қўлланилмоқда.\nБу шифо масканида оғир тан жароҳати олган, ортопедик хасталикка чалинган беморлар тажрибали мутахассислар ёрдамида ўз соғлиқларини тиклашмоқда. Бугун мазкур институт моддий-техник базасини мустаҳкамлаш, шифокорлар касб малакасини ошириш бўйича қандай ишлар қилинмоқда?\nМухбиримиз институт директори, тиббиёт фанлари доктори, профессор Мирҳаким Азизов билан ана шу ҳақда суҳбатлашди.\n— Мирҳаким Жавҳарович, инсон ҳаётида унинг қадди қоматини расо қилиб турадиган аъзолар, суяк ва тўқималар соғломлиги муҳим аҳамиятга эга. Сиз раҳбарлик қилаётган институтда, асосан қандай беморлар даволаниши ҳақида кенгроқ маълумот берсангиз.\n— Бирор кутилмаган тасодиф туфайли суяк ёки пайлари шикастланган, қўл, оёқ бўғимларида оғриқ пайдо бўлган инсонлар бизга мурожаат қилади.\nБу ерда 8 бўлим, тез ёрдам хизмати, рентген, инструментал-лаборатория диагностикаси мавжуд бўлиб, умуртқа дегенератив касалликлари, аҳоли ўртасида кенг тарқалган диск чуррасини олиб ташлаш ва суяк-пай билан боғлиқ турли хил касалликларни энг илғор тиббий технологиялардан фойдаланилган ҳолда даволаш йўлга қўйилган. Японияда ишлаб чиқарилган рақамли рентген аппарати, умуртқани чўзувчи замонавий мосламалар турли касаллик белгиларини эрта аниқлаш ва даволаш имконини бермоқда.\nИнститут олимлари ва мутахассислари ҳар йили ўтказиладиган республика инновацион технологиялар ярмаркасида ўзлари ихтиро этган махсус тиббий қурилмалар ва ишланмалар билан иштирок этмоқда.\nИнститут клиникасида ҳар йили ўртача ҳисобда 35 мингдан ортиқ беморга юқори малакали даволаш-консультатив хизмати кўрсатилади. Йигирма мингдан зиёд бемор ихтисослашган стационар шароитда, олти мингдан ортиқ бемор замонавий операция амалиёти асосида ўз соғлиғини тиклайди.\nКейинги йилларда клиника моддий-техник базаси мустаҳкамланиши натижасида хизмат кўрсатиш сифати яхшиланди. Шунингдек, кўпгина бўлимлар қайта таъмирланди, унинг таркибидаги дорихона замонавий стандартларга жавоб берадиган тиббий ускуналар билан таъминланиб, дори тайёрлаш жараёни хавфсизлиги оширилди.\n— Узоқ йиллик тажрибага эга, кўпни кўрган мутахассис сифатида соҳани янада ривожлантиришда нималарга кўпроқ эътибор қаратиш керак, деб ҳисоблайсиз?\n— Замондан, даврдан орқада қолмаслик ҳар бир соҳа учун энг асосий мезон, деб ўйлайман. Ана шу мақсадда беморларни энг илғор усуллар билан даволаш бўйича Швейцария, Германия, Япония, Жанубий Корея, Ҳиндистон каби кўплаб давлатлар билан ҳамкорлик қиляпмиз.\nШу асосда тезкор артрология (бўғимлар касалликлари) ҳамда вертебрология (умуртқа касалликлари ва шикастланиши) бўлимлари энг яхши хорижий технологиялар ёрдамида компьютерлаштирилди. Травматология соҳасида қўлланиладиган ҳозирги замон ташхис қўйиш жиҳози — рақамли рентген аппарати, доплерография-ультратовуш аппарати ва бошқалар аҳолига диагностик ёрдам кўрсатиш сифатини сезиларли даражада оширди. Ортопедиянинг йирик бўғимларни эндопротезлаш, артроскопик операциялар ва вертебрология каби илғор жарроҳлик усуллари ривожланди. Республикада илк бор артроскоп — тизза бўғими патологиясига ташхис қўйиш ва даволаш учун махсус оптик митти асбоб қўлланилди ва пластик материаллар қўллаш йўли билан бутсимон пайларни тиклаш усули ишлаб чиқилди.\nЭнг янги наркоз препаратлари, монитор ва бошқа ускуналар билан жиҳозланган операция блоки ва анестезиология ва реанимация бўлимлари капитал таъмирланди. Ўзаро тажриба алмашишни йўлга қўйиш мақсадида кўплаб хорижий илмий марказлар билан алоқа ўрнатилган. Қилинган ишларнинг ҳаммасини санаб чиқиш қийин. Натижа шундай бўлдики, ҳозир йилига 26 мингдан кўп жарроҳлик муолажаси ўтказиляпти. Демак, ҳар йили оғир тан жароҳати олган ёки оғир ортопедик хасталикка чалинган минглаб одамлар, ҳаётга, оиласи ва ёру биродарлари бағрига қайтяпти.\n— Айтингчи, жамоадан, айниқса, унга келиб қўшилаётган ёш кадрлардан кўнглингиз тўқми?\n— Жамоамизда 9 нафар тиббиёт фанлари доктори, 32 нафар фан номзоди фаолият кўрсатади. Шифокорларнинг тахминан ярми инглиз тилини билади, шу тилда бемалол гаплашишади ва соҳага оид янгилик ва адабиётлардан хабардор бўлиб боради.\nЁшлар масаласига келсак, улар ўзларига нисбатан талабчан, изланувчан. Шундай қилмаса ҳам бўлмайди, шифокор ҳамиша изланишда бўлиши, ўз йўналишига тааллуқли илмий адабиётларни мутолаа қилиб, энг илғор тажрибаларни амалиётга жорий қилиши керак. Чунки ҳозир дунё, илм-фан, техника-технология жуда тез ўзгаряпти. Улардан ортда қолиб кетмаслик учун ҳар доим ҳаракатда бўлишимиз зарур.\nХорижлик ҳамкасбларимиз билан ҳамкорлик мустаҳкамланиб бормоқда. Дунёнинг бир қанча мамлакатларидан келган мутахассис шифокорлар институтда олиб борилаётган илмий тадқиқот ишларига юксак баҳо беришмоқда. Швейцариянинг Цюрих шаҳрида жойлашган Умуртқа поғонаси жарроҳлари халқаро уюшмаси раиси жаноб Ханс Йорг Леу эса ёшларимиз билан бевосита инглиз тилида мулоқотга киришиб, улар фаолиятини юқори баҳолади.\n— Травматология ва ортопедия республика илмий-тадқиқот институти — мазкур соҳада бош марказ ҳисобланади. Вилоятлардаги мутахассисларга, шу соҳани танлаган ёшларга қайси йўл билан тажрибаларингизни етказяпсиз?\n— Биринчидан, шифокорлар малакасини ошириш институтининг тегишли кафедраси орқали. У ерда доимий равишда вилоятлардан келган мутахассислардан иборат 25-30 кишилик гуруҳлар тузилади. Мен ва ҳамкасбларим уларга маърузалар ўқиймиз, амалий машғулотлар олиб борамиз, ёшлар биз билан бирга жарроҳлик муолажаларида иштирок этишади, кейин мунозаралар ташкил қиламиз.\nИнститут олим ва мутахассислари вилоятлардаги қишлоқ врачлик пунктлари, поликлиника ва шифохоналарда бўлиб, профилактик-даволаш усулларини амалга оширишда врачларга методик ёрдам кўрсатади.\nМақсад — илғор тажрибаларни ўзлаштириш, шифокорлар маҳоратини ошириш. Бундан ташқари, мунтазам равишда дам олиш кунлари институтнинг 10-12 кишидан иборат шифокорлар гуруҳи билан вилоятларга чиқамиз. Маҳорат мактаблари ўтказамиз, беморларни қабул қиламиз, зарур операцияларни амалга оширамиз. Жорий йилда ҳам Соғлиқни сақлаш вазирлигининг «Маҳорат мактаби» дастури бўйича мутахассисларимиз вилоятлардаги бир қатор тиббиёт муассасаларида бўлишди.\nДаво истаб келган бемор дардига малҳам бўлиш, унинг қайтадан оёққа туриб кетиши учун қўлидан келганча ёрдам бериш шифокорлар учун энг олий мартаба, юксак шараф. Бир инсон ҳаётга қайтса, бунда оз бўлса-да, ҳиссанг борлигини ҳис қилсанг, шундан ортиқ қувонч йўқ.\nБиз, шифокорлар ана шу қувончдан куч оламиз, беморларга ёрдам бериш истаги билан яшаймиз.


Мисрда Ўзбекистон ва ислом цивилизацияси ўчоқлари номли китоб нашр этилди\nМисрлик машҳур ёзувчи, Ўрта Осиё ишлари бўйича Қоҳира университети тадқиқотчиси Саййид Аҳмад Абдуҳ Тарабекнинг “Ўзбекистон ва ислом цивилизацияси ўчоқлари” номли китоби нашрдан чиқди.\nЁзувчи 2014 йилдан бери Ўзбекистонга Парламент ва Президент сайловларида халқаро кузатувчи сифатида ташриф буюриб, Ўзбекистон диёридан чиққан алломалар, тарихий шахслар ва бугунги ислоҳотлар ҳақида мақолалар ёзиб туради. Бу ҳақда ЎзА хабар берди.\nЁзувчининг ушбу китоби Мовароуннаҳр ҳудудидан етишиб чиққан ва тафсир, ҳадис, фиқҳ, тилшунослик, математика, тиббиёт, фалсафа, астрономия ва бошқа илмлар ривожига улкан ҳисса қўшган алломаларга бағишланган. Китобда Имом Бухорий, Имом Термизий, Имом Мотуридий, Имом Замахшарий, Абу Али Ибн Сино, Мусо Хоразмий, Абу Райҳон Беруний, Қаффол Шоший каби йигирмадан ортиқ боболаримиз айнан ҳозирги кундаги Ўзбекистон ҳудудидан эканлигини барчага таништиришни мақсад қилган. Бундан ташқари, китобда Амир Темур ва темурийлар, ғазнавийлар ва хоразмшоҳлар ҳақида ҳам маълумотлар бериб ўтган.\nДругие материалы в этой категории: « Кучли совуқ Ҳиндистонда 187 кишининг умрига зомин бўлди\tСаудияликлар 147 ёшга кирган отахоннинг жанозасини ўқишди »


Ўзбекистонда қизлар онкологик касалликка қарши эмланади\n27 феврал 2020, Тошкент вақти: 13:09\nҲар йили Ўзбекистонда 1600 нафардан зиёд аёл бачадон бўйни саратони касаллигига чалинмоқда.\n21 октябрдан Ўзбекистонда қизларни папиллома вирусига қарши эмлаш бошланади. Бу ҳақда Тошкент шаҳар ҳокимлиги сайтида хабар қилинди.\nЭмлаш икки босқичда бепул ўтказилади. Биринчиси шу йилнинг октябр ойида, иккинчиси келаси йил апрел ойида бўлади.\nЖаҳон соғлиқни сақлаш ташкилоти маълумотларига кўра, ҳар йили дунё миқёсида 370 мингдан ортиқ аёлда бачадон бўйни саратони биринчи бор қайд этилади, улардан 190 минги ушбу касаллик оқибатида вафот этади.\nЎзбекистонда ҳам бачадон бўйни саратони барча ёшдаги аёллар ўртасида кўкрак бези саратонидан кейинги ўринда турадиган ва кенг тарқалган саратон хасталиги ҳисобланади.\nКасалликлардан ўлим кўрсаткичи бўйича эса, бачадон бўйни саратони барча ёшдаги аёллар ўртасида кўкрак бези ва ошқозон саратонидан кейин учинчи ўринда ва туғиш ёшидаги аёллар (15–44 ёш) орасида эса бачадон саратонидан ўлим кўрсаткичи бўйича иккинчи ўринда туради.\nЎзбекистон Соғлиқни сақлаш вазирлигига кўра, ҳар йили мамлакатда 1600 нафардан зиёд аёл бачадон бўйни саратони касаллигига чалинмоқда.\nОдам папилломаси вирусига (ОПВ) қарши эмлаш эса аёлларда учрайдиган бачадон бўйни саратонининг олдини олишнинг самарали усулларидан бири ҳисобланиши айтилади.\nЎсмир ёшдаги қизларни режали эмлаш келгусида 1100та касалланиш ҳолати ва бачадон бўйни саратони касаллигидан юзага келадиган ўлим ҳолатининг олдини олишга ёрдам беради, дейилади Соғлиқни сақлаш вазирлиги Жамоатчилик билан алоқалар бўлими маълумотида.


Олий ҳиммат эгаларининг хусусиятлари\n“Бирор ишга азму қарор қилсангиз, Аллоҳга таваккул қилинг”! оятига кўрадир. Шунинг учун ҳам олдингизга мақсад қўйганингизда, уни (то қўлга киритгунингизга қадар қанча қийинчиликларга йўлиқсангиз ҳам) тарк қилманг.\nУмрни исроф қилмайлик\nАгар фикр юритиб, ибрат назари билан кузатадиган бўлсак, инсон умрининг ўтиши, кеча ва кундузларнинг кетма-кет алмашиши жуда ҳам тезлик билан ҳаракатланади.\nМуҳаммад алайҳиссаломга муҳаббатли бўлиш\n« Мен сизларга отасидан ҳам, боласидан ҳам ва барча инсонлардан ҳам суюклироқ бўлмагунимча, сизлардан бирортангиз ҳақиқий мўмин бўла олмайсизлар», дедилар. Муттафақун алайҳ.\nИслом шариъатида кулгига муносабат\nҲаммамизга маълумки, инсон агар хурсанд бўладиган бўлса, одатда унинг чеҳрасида хурсандчилик аломати сифатида кулги пайдо бўлади. Бизнинг орамизда кулги деб ишлатиладиган бу атамани фиқҳ уламолари уч қисмга бўлишган:\nАмаллар қабул бўлишида муҳим омиллар\nБанданинг амаллари Аллоҳ даргоҳида ҳусни мақбул бўлиши учун амалда қуйидаги беш нарса бўлиши шарт. Улар:\nИбн Ақийлнинг вафот этаётган вақтда...\nИбн Жавзий айтади: Имом Абул Вафо ибн Ақийл вафот этиши олдидан ўлим тўшагида ётганда аёллар йиғлашди!\nЎтган азизларнинг вақтни авайлашлари\nЎтган азизлар яъни салафи солиҳлар вақтни зое қилишдан ҳазар қилардилар. Фузайл ибн Иёз: Жумъадан жумъагача айтган сўзиларини санаб бера оладиганларни биламан (яъни шу даражада кам гапиришган).\nНима учун “Иншаа Аллоҳ” деймиз?\n“Зинҳор бир нарсани: “Буни эртага албатта қилгувчиман”, дема. Магар: “Аллоҳ хоҳласа”, дегин. Қачонки (бу сўзни айтишни) унутсанг, (ёдингга келиши билан) Роббингни эсла (яъни, Аллоҳ хоҳласа, дегин.)....”. (Каҳф сураси 23-24 оятлари)\nАҳли аёлингиз омонатдир\n«Бас, аёллар ҳақида Аллоҳдан қўрқинглар! Чунки, сиз уларни Аллоҳнинг омонати ила олгансизлар” деган Пайғамбаримиз Муҳаммад мустафо соллаллоҳу алайҳи васалламга саловоту саломлар бўлсин!\nҲаргиз касодга учрамайдиган тижорат\nАллоҳ таоло инсонларни ҳаётий дунёда тўла-тўкис ҳаёт кечиришлари ва шунинг сабабидан охиратини ҳам обод қилишлари учун барча шарт-шароитларни мукаммал равишда яратиб берганлиги ҳеч кимга сир эмас.\nИнсонлар бу дунёда ўз аҳли оиласи билан роҳат-фароғатда яшашлари учун бир жойни маскан қилиб оладилар.\nТаҳоратнинг тиббий фойдалари (3)\nИнсон ўпкасига чанг ва заҳарли моддалардан холи бўлган тоза ҳаво керак. Ўпкага кирадиган ҳавонинг намлик даражаси 80% бўлиши лозим. Мана шу нарсани таъминлаш учун Аллоҳ таоло бизга бурун аъзосини берган.


1 декабрдан метрода жетонларни қабул қилиш тўхтатилади\nЎзбекистон 16:13 / 24.11.2021 12530\n1 декабрдан Тошкент метрополитенида жетонларни қабул қилиш тўхтатилади. Бу ҳақда Транспорт вазирлиги хабар бермоқда.\n2020 йилнинг 1 ноябридан бошлаб Тошкент метрополитенида жетонлар сотуви тўхтатилган эди. Бундан кўзланган мақсад - шаҳар жамоат транспорти автобус ва метрополитен йўналишларида автоматлаштирилган тўлов тизимини жорий этиш ишлари доирасида йўловчиларнинг ягона транспорт карталари орқали йўл ҳақи тўловларини амалга ошириши кўламини кенгайтириш, автоматлаштирилган тизим тўлақонли ишлаб кетиш жараёнини тезлаштириш, жамоат транспортида нақд пул муомаласидан воз кечиш.\nБилдирилишича, ўтган бир йил мобайнида аҳолидаги мавжуд жетонлар йўл ҳақи тўлови учун қабул қилинди. Жорий йилнинг 1 декабрь санасидан бошлаб Тошкент метрополитенида йўл ҳақини тўлаш учун жетонларни қабул қилиш тўхтатилади.\nМаълум қилинишича, тўлов тизимида қулайлик яратиш мақсадида Тошкент метрополитенининг барча бекатлари QR кодли чипта, транспорт ва банк карталари ҳамда NFC функциялари орқали тўловларни амалга ошириш имконини берувчи стационар валидаторлар билан жиҳозланган.\nАввалроқ, Тошкент метросида FacePay тизими синов тариқасида ишга туширилгани хабар берилганди.\nМетрополитеннинг Буюк ипак йўли бекатида синов тариқасида ишга туширилган FacePay қурилмасида йўловчи валидаторга қараса етарли - йўл ҳақи банк картасидан автоматик тарзда ечиб олинади.


Ўт қопининг яхши ишлаши ва жигарнинг тикланишига хизмат қилувчи маҳсулотлар » Шерлар, туш табири, Афоризмлар, Маноли сузлар 2021 - Vatanda.CoM\nVatanda.Com » Саломатлик » Ўт қопининг яхши ишлаши ва жигарнинг тикланишига хизмат қилувчи маҳсулотлар\nУшбу мақолада овқат ҳазм қилиш тизими ҳақида гап боради. Овқатни ҳазм қилиб, озуқа моддаларини парчалайдиган ферментларни шлаб чиқарадиган ички безлар – бу ошқозон ости бези ва жигардир.\nЖигар ўт ишлаб чиқаради, ошқозон ости бези эса – панкреатик амилаза ва липаза ишлаб чиқаради.\nМазкур органларни тартибда сақлаб туриш учун баъзан керакли маҳсулотларни истеъмол қилишнинг ўзи кифоя (“зарарлилари” ни истеъмол қилмаган ҳолда). Жиддий муаммоингиз бўлмаса, бу нарса албатта ўз ижобий таъсирини кўрсатади.\nТуршак ва мева қоқилари\nЎрта Осиё халқлари турли меваларнинг қуриган қоқисидан компот тайёрлаб ичишга ёки уларни шунчаки ейишга одатланган. Чунки уларнинг таркибида бизнинг организмимиз учун зарур бўлган витамин ва микроелементлар мавжуд.\nТуршак юрак учун фойдали бўлган калий, йўғон ичак учун фойдали бўлган клетчатка, биқ қанча витаминлар ҳамда ошқозон ости безининг ишини яхшилаб, жигар фаолиятини тиклашга хизмат қилувчи темир моддасига бойдир.\nҚовоқнинг фойдали хусусиятлари ҳақида ортиқча таъкидлашнинг хожати йўқ. У энг фойдали сабзавотлардан бири бўлиб, деярли барча нарсада ёрдам беради, шу жумладан жигар ва ошқозон ости бези ишининг профилактикаси сифатида ҳам.\nҚовоқ турли хил ўсимталар, яллиғланиш ва яраларга қарши самарали таъсир кўрсатади.\nДенгиз карами бир тарафдан парҳезли маҳсулот бўлиб, жигарни тозалайди, иккинчи томондан қалқонсомон без учун зарур бўлган ёд моддасига бой бўлиб, ошқозон ости безига ҳам ижобий таъсир кўрсатади.\nШуни эсдан чиқармаслик керакки, соғлиғингиз билан боғлиқ қандайдир муаммо пайдо бўлган бўлса, авваламбор даволовчи шифокорингизга учрашишингиз лозим, чунки Сизнинг вазиятингизда у даволаш бўйича тўғри маслаҳатлар беради. Мазкур фойдали маҳсулотларни эса профилактика мақсадида ҳамда терапевтик даволашга қўшимча равишда истеъмол қилиш тавсия қилинади.\nКоринни йукотиш - усуллари, йуллари, машклар, пархез ва сув ичиш тартиби\nКандай килиб коринни йукотиш мумкин? Жисмоний машклар ва овкатланиш тартибини узгартиришга вакт хам, асаб хам, куч хам булмаса, куйидаги оддий тавсиялардан фойдаланинг. Демак, машклар, озиш учун пархезлар ва тавсиялар, корин мушакларини яшириб турган ортикча сувларни чикариб ташлаш усуллари хакида батафсил....\nОзиш сирлари - тез ва осон озиш йуллари, усуллари ва 55 фойдали маслахат\nОзиш сирлари талайгина, бунда асосан согликка зарар курсатмасдан озишга купрок эътибор берилади. Агар сизда озиш учун аник бир муддат булмаса, соглигингизни йукотмасдан аста-секин фойдали одатларни ривожлантиришингиз ва вазнингизни камайтиришингиз мумкин. Ушбу маколада 55 та озиш сирлари келтирилган, сиз улар орасидан узингизга мос келадиган...\nҚайси егулик қанча вақтда ҳазм бўлади?\n#Қайси егулик қанча вақтда ҳазм бўлади? #Сув – ичилганидаёқ ҳазм бўлади; #Мева ва сабзавот шарбатлари – 15-20 дақиқа давомида; #Сабзавотли шўрва ва салатлар – 20-30 дақиқа мобайнида; #Қовун ва тарвуз – 20-30 дақиқа;...\nАёлларда соч тукилиши - сабаблари, даволаш, самарали халкона воситалар\nСоч тукилиши асосан эркаклар дуч келадиган муаммо деб хисобланади, аммо аёллар хам ундан азият чекиши мумкин. Аёлларда соч нима сабабдан тукилишини ва у билан кандай курашиш мумкинлиги хакида куйида батафсил....\nУй шароитида сочларни буяш - табиий буёклар, сочни корайтирувчи воситалар\nУй шароитида сочни тим кора килиб буяш учун нима килиш керак? Бу савол купчилик томонидан берилиши мумкин. Окарган сочларни буяш учун басма ва хинадан фойдаланса булади. Сочларни кора килиш учун уларни басма ва хина аралашмаси, агар янада чиройлирок ранг хосил килишни хохласангиз, хина ва кора кахва аралашмаси билан буяш мумкин....\nЮздаги ажинларни йукотиш\nАжинлар, одатда, организмнинг сўлиб бораётганидан дарак берувчи белгидир. Қариш жараёнида терида бир қанча ўзгаришлар рўй беради. Қон ва лимфа айланишининг бузилиши натижасида энг аввал юз, бўйин, қўл панжаларининг терисида шундай ўзгаришлар юзага келади. Гавда терисининг очиқ жойлари доим ташқи муҳитнинг ноқулай омиллари таъсирида бўлиши туфайли...\nИммунитетни кучайтириш - ТОП-10 тавсия, уй шароитида табиий воситалар тайёрлаш\nТенг кисмлардан наъматак мевалари кайнатмаси ва иссик чой, таъбга кура шакар хамда асал кушиш мумкин. Совук кунлар келиши билан шамоллаш ва грипп каби касалликлар авж ола бошлайди. Иммунитети нозиклар бир мавсумда 3-4 мартагача УРВИъга чалиниши мумкин. Бундай касалликларни олдини олиш ва куз-бахор мавсумининг кизик кунларини тушакда утказмаслик...


Қрим: Аннексияни қоралаган имом сиртдан қамалди - BBC O'zbek\nҚрим: Аннексияни қоралаган имом сиртдан қамалди\nImage caption Маҳкама имомни икки йил давомида "ҳар қандай маълумотни тарқатиш билан шуғулланиш"ни таъқиқлаган.\nҚрим масжиди имоми Мустафо Яҳёев Бохчасарой маҳкамаси томонидан миллий низоларни қўзғашда айбдор топилиб, икки йиллик сиртдан қамоқ жазоси берилган.\nБу ҳақда хабар тарқатган Қрим прокуратурасига кўра, маҳкама имомни икки йил давомида "ҳар қандай маълумотни тарқатиш билан шуғулланиш"ни таъқиқлайди. Бу эса уни масжидда ўз имомлик вазифасини бажаришга тўсқинлик қилиши мумкин.\nТемирйўлчи қишлоғида чилангар бўлиб ишлайдиган ва Тургеневка қишлоғи масжидида имомлик қиладиган Мустафо Яҳёев бухгалтериянинг уч ходими билан суҳбатлашаётиб, Қримнинг Россияга қўшилиши ҳақидаги фикрларига қўшилмаган, дейилади "Сова" инсон ҳақлари маркази хабарида.\nХабар қилинишича, Яҳёев "қаттиқ оҳангда" Қрим Украинага албатта қайтарилиши ва бундан кейин уруш бошланишини айтган. Имом шунингдек, гўёки руслар ва мусулмонлар орасида қирғин яқинлашаётгани ҳақида гапирган ва бу ҳақда олдиндан қаттиқ афсусда, хавотирда эканини билдирган.\nМасжид имомининг ўзи бундай сўзларни айтганини қатъиян рад қилган.\nҲодиса 2014 йил июн ойида юз берган дейилади.\n"Сова" инсон ҳақлари маркази ёзишича, келишмовчилик ҳақида маълумот зудлик билан экстремизмга қарши кураш бўлимига етказилган ва жиноий иш қўзғатилган.\nОлдинроқ бу ҳақда имомнинг ҳимоячиси Эмил Курбединов маълум қилганди.\nЎтган йил декабр ойида имомнинг уйи тинтув қилинган. Ички ишлар ходимлари томонидан диний китоблар, компютер, фотосурат ва ҳужжатлар олиб кетилган.\nМарт ойида эса Мустафо Яҳёевга қарши миллий низоларни қўзғаш тўғрисида жиноий иш очилган.\nҲуқуқ фаоллари ҳодисани шунчаки маиший мазмундаги келишмовчилик деб атаб, чиқарилган ҳукмни ҳуқуқ нормаларига тўғри келмаслигини айтишган. Уларга кўра, агар ҳақиқатдан имом томонидан таҳдид бўлган бўлса ҳам, у омма қаршисида янграмаган.\nУкраинадаги воқеалар ортидан Россия 2014 йил мартида Қримни аннексия қилган ва ўтказилган референдумни қримликларнинг хоҳиш-иродаси дея баҳолаган эди.\nХалқаро ҳамжамият Қримнинг Россияга қўшилишини ноқонуний ва нолегитим дея таъкидлайди ва Қримни Украинага қайтаришни талаб қилиб келади. Қрим аннексияси туфайли Ғарб Россияга қарши қатор санкцияларни киритган.


Дам олиш кунлари ҳарорат бироз пасайиши кутилмоқда – Газета.uz\nШарқий Қозоғистондан кираётган бироз салқин ҳаво оқими Ўзбекистонда кундузги ҳароратнинг пасайишига олиб келди. Дам олиш кунлари ҳарорат сақланиб туради. Жума ва шанба кунлари пойтахтда ва Тошкент вилоятида, шунингдек, Фарғона водийсида момақалдироқ ва ёмғир ёғиши кузатилиши мумкин.\n10 июл 2020, 13:55 Жамият\nЖума ва шанба кунлари Ўзбекистонда ҳаво бироз ўзгариб туради, ёғингарчилик кутилмайди. Фақат Тошкент, Андижон, Наманган ва Фарғона вилоятларида баъзи жойларда қисқа муддатли ёмғир ёғиши ва момақалдироқ кузатилиши мумкин, дея хабар берди Ўзгидромет матбуот хизмати.\nШарқий Қозоғистондан кираётган бироз салқин ҳаво оқими Ўзбекистонда кундузги ҳароратнинг пасайишига олиб келди. Жума ва шанба кунлари кундузи ҳаво ҳарорати 32−35 даражани, Республика шимоли, жануби ва чўл зонасида эса 37−39 даражани ташкил қилади. Тунги ҳарорат 19−24 даража атрофида сақланиб қолади. Айрим жойларда шамолнинг тезлиги секундига 15−20 метрга кучайиши мумкин.\nНисбатан салқин ҳаво оқими таъсири якшанба куни ҳам сақланиб туради. Ҳаво ҳарорати кечаси 19−24 даража атрофида, кундузи 32−37 даража бўлади, мамлакатимиз жануби ва чўл зонасида 39 даражагача исийди. Бундай ҳароратлар куннинг иқлимий меъёрларига яқин, дея таъкидлади синоптиклар.


Бу янгилик Наманган шаҳар марказий шифохонасида амалиётга жорий этилди. Натижада тиббиёт муассасасининг барча бўлими локал тармоқда “MedData AAT” ахборот тизими орқали бир-бири билан боғланди.\nИнновацион амалиёт тиббий баённомани электрон тарзда юритиш имконини беради. Қолаверса, даволанувчи лабораторияга текширув учун қон топширган бўлса, таҳлил натижалари бемор ётқизилган бўлимдаги компьютерда ҳам кўринади. Бундан ташқари, шифокорнинг даволаш-диагностика стандартларига қай даражада риоя этаётгани бўлим мудирлари томонидан назорат қилиб турилади.\n— Касаллик тарихига оид ҳужжатларни архивдан излаш каби ноқулайликларга барҳам берилди, — дейди шаҳар марказий шифохонаси бош шифокори Абдували Мавлонов. — Бундан ташқари, тизимга халқаро касалликлар таснифи даражасида маълумотлар базаси киритилган. Соғлиқни сақлаш вазирлиги томонидан ишлаб чиқилган даволаш-диагностика стандартлари ҳам мавжуд. Мутахассислар бундан фойдаланиб, даволаш ишларини самарали йўлга қўйишади. Фуқаролар эса саноқли дақиқада ўз касаллик тарихидан кўчирма олишлари ҳам мумкин.\nАйни пайтда Наманган вилоятидаги ўнта тиббиёт муассасасида ана шундай автоматлаштирилган ахборот тизимини жорий этиш устида иш олиб борилаяпти.\nМазкур рукндаги бошқа мақолалар: « Ўзбекистонда “Ақлли тиббиёт” тизими жорий этилади. “Ақлли тиббиёт”нинг ўзи нима?\tЎзбекистонлик олимлар касаллик тури ва оғирлик даражасини аниқлаш имконини берувчи мукаммал модель яратишди »


Украинада норозилик намойишлари кучаймоқда\nУкраина ҳукуматига қарши норозиликлар мамлакатнинг шарқий ва марказий вилоятларида ҳам бошланиб кетди. Мазкур ҳудудлар анъанавий тарзда президент Виктор Януковични қўлловчи вилоятлар ҳисобланар эди.\nЯкшанба куни норозилар шарқдаги Запарожье ва Днепропетровск шаҳарларида маҳаллий ҳокимиятлар биносини ишғол этишга ҳаракат қилди, бироқ полиция кўздан ёш оқизувчи газ, сув ва шовқинли гранаталарни қўллаб, норозилар ҳужумини қайтарган.\nҲукуматга қарши намойишлар Одесса ва Харьковда ҳам бўлиб ўтди. Норозилар мухолифат қўллаб-қувватланаётган ғарбий вилоятлардаги 10 ҳудудда маҳаллий ҳокимиятлар биноларини эгаллаб олган.\nДушанбага ўтар кечаси Киевда мухолифат тарафдорлари Адлия вазирлиги биносини эгаллаб, баррикадалар қургани хабар қилинмоқда.\nУкраинада Евромайдон деб аталаётган норозилик намойишлари ўтган йилнинг ноябрида президент Янукович Европа билан ҳамкорлик шартномасини имзолашдан бош тортганидан сўнг бошланиб кетган эди.


Афғонистон махсус кучлар сонини икки каррага оширишни режалаштирмоқда\n11:59 / 29.03.2017\nАфғонистон ҳукумати мамлакат махсус бўлинмалари сонини икки баравар оширмоқчи. Ҳозирда, уларнинг сони 17 минг ҳарбий хизматчини ташкил этади, деб хабар қилмоқда Рейтер агентлиги маҳаллий ва ғарб мулозимларига асосланган ҳолда.\nХабарларга кўра, Афғонистоннинг 300 минг кишилик армиясининг унча катта бўлмаган қисмини ташкил этувчи махсус кучлар мамлакатда олиб бориладиган ҳужумкор амалиётларнинг 70 фоизини бажаради.\n"Бизнинг махсус бўлинмаларимиз кучайтирилиши ва яхшироқ жиҳозланиши керак", — деган мудофаа вазирлиги вакили Давлат Вазирий. У аниқ рақамларни келтирмаган, бироқ махсус бўлинма армия корпуси даражасига етказилишини қўшимча қилган.\nАгентлик манбаларининг сўзларига кўра, гап уларнинг сонини икки карра ошириш ҳақида бормоқда. Афғон ҳукумати, айни вақтда, хорижий донор мамлакатлар билан ушбу режани лойиҳалаштириш борасида музокаралар олиб бормоқда.


26 март куни юртимизда қандай об-ҳаво...\n25.03.2020 18:51 0 2688\nРеспублика Гидрометеорология маркази 26 март куни кутилаётган об-ҳаво маълумотини эълон қилди.\nТошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 5-7, кундузи 15-17 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 3-8, кундузи 10-15 даража, баъзи жойларда 18 даражагача илиқ бўлади.\nТошкент ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 3-8, кундузи 10-15 даража, баъзи жойларда 18 даражагача илиқ бўлади.\nЖиззах ва Самарқанд вилоятларида ҳаво ўзгариб туради, айрим жойларда ёмғир ёғади. Шарқдан секундига 7-12 метр тезликда шамол эсади. Кечаси 3-8, кундузи 10-15 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади.Кечаси 5-10, кундузи 13-18 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 5-10, кундузи 10-15 даража илиқ бўлади.


Тошкентда жаҳон чемпиони пичоқлаб ўлдирилди - xabar.uz\n14.09.2021 13:12 0 6477\nТошкентда 29 ёшли самбо ва кураш бўйича жаҳон чемпиони Камолиддин Расулов бошқа бир чемпион йигит томонидан пичоқлаб, ўлдирилди.\nБу хабарни Xabar.uz сўровига биноан Бош прокуратура матбуот хизмати раҳбари Ҳаёт Шамсутдинов тасдиқланди.\n«2021 йилнинг 13 сентябрь 30 ёшли фуқаро Ш.Т. таниши Камолиддин Расуловга қўнғироқ қилиб, ундан харид қилиб олган «Humo Trop» витаминини тавсиясига кўра истеъмол қилгани натижасида соғлиғи ёмонлашганини, шифокорлар бу касалликнинг давоси йўқлигини билдирганини айтиб, уни Учтепа тумани, 14-мавзедаги уйи олдига чақирган. Улар кўришгач, ўзаро жанжаллашиб қолиб, Ш.Т. ёнида олиб чиққан ошхона пичоғи билан Камолиддин Расуловни турли соҳаларига бир неча маротаба уриб, қасддан ўлдирган», — дейди Ҳаёт Шамсутдинов.\nҲаёт Шамсутдиновнинг қўшимча қилишича, Учтепа тумани прокуратураси томонидан Ш.Т.га нисбатан Жиноят кодексининг 97-моддаси 1-қисми (қасддан одам ўлдириш) билан жиноят иши қўзғатилиб, у Жиноят процессуал кодексининг 221-моддаси тартибида ушланган.\nЭслатиб ўтамиз, шу йилнинг август ойида Қарши шаҳрида яна бир спортчи Элбек Раҳимов ўлдирилганди.


БИРИНЧИ МУҲАББАТ » "Оқдарё овози" газетаси\nТўсатдан жиринглаган телефон иш билан банд бўлган Азизнинг хаёлини бузди. Истамайгина гўшакни кўтарди.\n- Алло, эшитаман.\n- Бу сизмисиз, - телефондан аёл кишининг синиқ, изтиробли овози эшитилди. – Сизда зарур ишим бор эди...\nДастлаб Азиз овоз эгасининг кимлигини танимади. Кейин эса беихтиёр:\n- Латофатмисиз, - деб юборди.\nОрага бироз жимлик чўкди.\n- Ҳа, менман, олдингизга бормоқчи эдим, ишхонадамисиз?\nАёлнинг тортиниб, шу билан бирга журъатсиз гапираётганлиги унинг овозидан сезилиб турарди.\n- Ҳа, бемалол келаверинг, тортинманг.\nГўшакни қўяркан, кўз олдидан бундан кўп йиллар илгари у билан боғлиқ воқеалар бирма-бир ўта бошлади.\nЎшанда Азиз университетни битириб, мактабда юқори синф ўқувчиларига она тили ва адабиётдан дарс берарди. Унинг ташкилотчилиги кўпчиликка маъқул келди. Биринчи куни ўнинчи синф ўқувчиларига дарс ўтишга кирди-ю, Латофат билан кўзлари тўқнашди. Қизнинг қоп-қора кўзлари, узун сочлари йигитга ёқиб қолди. Шу бўлдию, қалбида муҳаббат деб аталган туйғу пайдо бўлганлигини сеза бошлади. Қиз ўзининг юриш-туриши, оддий кийиниши ва аълочилиги билан дугоналаридан ажралиб турар, камгап эди. Дарс пайтида Азиз билан кўзлари тўқнашиб қолса, қиз ўзини ноқулай сезар, тезда китоб варақлашга тушарди. Азиз ўз дарсини завқ-шавқ билан ўтар, шеърларни ўқиганда қизларнинг ўзига маҳлиё бўлиб, унинг ҳар бир сўзини, шеърларини диққат билан тинглашаётганлигини қалбдан ҳис этиб, берилиб ўз ишини аъло даражада бажарарди. Бир куни Азиз Латофат билан синфхонада ёлғиз қолишганда, Латофат, қайси ўқишга бормоқчисиз, - деб сўради.\nҚиз бир зум ўйланиб турди-да:\n- Агар ёрдам берсангиз, СамГУнинг филология факультетига ўқишга кирмоқчиман, - деди-да, қора кўзларини йигитга тикди.\nҚизнинг кўзлари шу қадар чиройли боқардики, имкон бўлсайди, унинг бир умр шайдоси бўларди. Йигит тезда хаёлларини йиғиштириб олди-да:\n- Албатта ёрдам бераман, жоним билан, шу бугундан сизни шогирдликка оламан, - деди Азиз ҳазил аралаш. – Бунинг учун дарсдан кейин қўшимча машғулот ўтишим керак бўлади. Шунга розимисиз?\n- Ахир сиз мен учун дарс ўтмоқчисиз-ку, албатта розиман.\nЭртаси кунидан бошлаб Азиз дарсдан кейин Латофатга қўшимча сабоқ беришга киришди. Қиз бу ҳақда дугоналарига айтган бўлса керак, ўқишга кирмоқчи бўлган қизлар ҳам машғулотга кела бошлашди. Азиз ишга шўнғиб кетди.\nҚизни ўқишга киришига ишонар, ўтилган ҳар бир дарсни Латофат аъло даражада ўзлаштирар, ўқишдан, билим олишдан қочмасди. Кун сайин улар бир-бирларига ипсиз боғланиб қолишаётганлигини иккаласи ҳам сезиб туришар, қалбидаги кечинмаларни фақат кўзлари орқалигина изҳор этишарди.\nЛатофат барча имтиҳонларни аъло баҳоларга топшириб, мактаб маъмуриятининг мақтов ёрлиғига сазовор бўлди. Барча унинг шубҳасиз ўқишга киришига ишонарди. Қўлига аттестатини олган Латофат ниҳоятда ўзида йўқ хурсанд эди. Азиз уни табриклаб, уйигача кузатиб қўйди. Улар икки-уч кундан сўнг туман марказида учрашиб, қизнинг ҳужжатларини университетнинг қабул комиссиясига топшириб келишга қарор қилишди.\nҚиз ниҳоятда шод эди. Ўзининг келажагини Азизсиз тасаввур эта олмас, йигитнинг пок севгисига тўла ишонарди. Бироқ уни уйида нималар кутаётганлигини билмасди.\nҲовлиларига кириб келаркан, уйларида меҳмонлар борлигини сезди. Сезди-ю, юраги орқага тортиб кетди. Яна ўша совчилар келишган бўлса керак. Наҳотки отаси қизини ўзидан сўрамай турмушга бериб юборса. Ҳеч бўлмаса, қизим, мен нима дейсан, деб сўрашса керак ахир.\nШу хаёллар оғушида қиз ўз хонаси томон юрди. Меҳмонларнинг овозлари бемалол эшитилиб турарди.\n- Қизингиз бугун мактабни битириб, қўлига ҳужжатини олаётган экан, - деди совчилардан бири дона-дона қилиб. - Ўртада оғайнигарчилик ришталари узилмасин десангиз, қизингизни шу йигитга берасиз. Йўқ дейдиган бўлсангиз ҳам, ўзингиз биласиз.\nҚизнинг отаси жим эди. Икки ўт орасида қолган эди. Агар йўқ дейдиган бўлса, ўртада оғайнилари билан юз кўришмас бўлиб кетади. Қизи кўнармикан? Кўнмай қаерга ҳам борарди? Бир-икки йиғлайди-да, кейин кўникиб кетади.\n- Биз розимиз, - деди ниҳоят отаси анча суҳбатдан кейин. Шанба куни тўйни олиб келсаларингиз ҳам бўлади.\n- Бу бошқа гап, - деди совчилик қилаётган қария, - мана кўрасиз иккаласи албатта бахтли бўлади. - Илойим омин, икки ёш илойим қўша қарисин.\nБу гапларни эшитиб қиз карахт ҳолга тушди. Нима қилишни билмас, фақат энди ўқиши, Азиз нима бўлади, деб шивирларди.\nҚиз отасидан қўрқарди. Бир умр колхозда масъул вазифаларда ишлаган, айтгани айтган, дегани деган эди. Қишлоқда ҳам ҳеч ким у кишининг сўзини икки қилишга журъати етмасди.\nМеҳмонлар кетишгач, ота-она қизни ўртага олишди.\n- Қизим, биз сендан сўрамай келажагингни, тақдирингни ҳал қилиб қўйдик, - деди отаси босиқлик билан. Ўйлайманки, сен бизни тушунасан...\n- Ахир мен ўқишга...\nҚизнинг гапи оғзида қолди.\n- Қиз болага ўқишни ким қўйибди, - деди отаси овозини кўтариб. - Ўқиган қизларни ҳам кўраяпмиз. Мана қўшни қишлоқдаги Азим қассобнинг қизи ўтган йили ўқишга кирган эди. Бир йигит билан юриб ҳомиладор бўлиб қолибди. Яқинда тўйи бўлармиш. Отаси қизини ўқитганига пушаймон эмиш. Гап тамом, ё ўқишни дейсан, ё бизни дейсан...\nОтаси сўнгги гапларини шу қадар қатъий буйруқ тарзида айтдики, бечора қизнинг савол беришга юраги дов бермади. Индамайгина бошини эгиб, хонадан чиқиб, юм-юм йиғлади. Қизга ўқишга киришдан ҳам кўра Азиз билан бирга бўлиш муҳим эди. Йигит учун отасининг ҳар қандай шартига рози бўларди. Аммо бу гапларни қандай қилиб бир сўзли, қатъиятли отасига айта олади у. Нима қилиш керак? Қандай бўлмасин, бу совуқ хабарни Азиз акасига етказиши зарур.\nЛатофат тезда қўшни аёлнинг уйига шошилди. Аёлнинг ўзи ҳам, эри ҳам мактабда ўқитувчилик қилишар, қўшнилар аҳил эдилар. Аёл Латофатнинг кўз ёши билан айтган гапларини диққат билан тинглади-да:\n- Биламан, Азиз билан бир-бирларингизга кўнгил қўйгансизлар. Бундан кўпчилик хабардор. Мен эримга бор гапни тушунтираман. Азизнинг бу кўнгилсизликларнинг олдини олишига ишонаман, - деди.\nЛатофат аёлга раҳмат айтди-да, уйга кетди. Бироз кўнгли тинчигандай эди. Бугун-эрта Азизга бу гап бориб етса албатта бирор чорасини кўради. Эҳтимол отасининг олдига келиб, Латофатсиз яшай олмаслигини, бир-бирларини севишларини айтиб, отасининг сўзидан қайтарар. Йигитнинг гапидан кейин отасига инсоф кирар?\nНиҳоят шанба куни ҳам келди. Аммо Азиздан дарак бўлмади. Қизнинг орзулари чил-чил синди. Унинг олдида икки йўл турарди. Бири отаси айтган одамга турмушга чиқиш, ё уйдан бош олиб кетиш. Агар иккинчи йўлни танласа ота-онасини эл олдида шарманда қилиб, уларнинг юзига оёқ қўйган бўлади. Бир умр қийналсада, ота-онаси учун ўзи севмаган одамга тегишга мажбур. Пешонаси шўр эканда.\nАвгуст ойида қизни тўй қилиб куёвнинг уйига олиб кетишди. Латофатнинг ичига чироқ ёқса ёришмас, шодлик унга бегона эди. Тўй куни ҳам куёв билан ёнма-ён ўтирсада, бир оғиз сўз айтмади, ҳатто эрининг юзига ҳам қарамади. Тўй ўтгач ҳам бир неча кун уйга қайтиб кетишини чоғлаб, бир неча кун куёвни хонага яқин йўлатмади. Бундан эри аччиғланар, бироқ келиннинг кўнглига қарамасликнинг иложи йўқ эди. Латофат бу ҳаётда тоқ ўтса ҳам уйга қайтиб боришни бир неча бор ўйлаб кўрди. Шунда кайвони аёллар қизим, энди уйингизга қайтиб бора олмайсиз, уят бўлади, номингиз ёмонга чиқади, ота-онангизни юзи одамларнинг олдида шувит бўлади, дегандан кейин ўйланиб қолди. Рости уларнинг айтганларида жон бор, қайтиб борса, номи ёмонга чиқиши аниқ. Ҳеч ким тўғри тушунмайди. Энди тақдирга тан бермасдан илож йўқ. Осмон йироқ, ер қаттиқ.\nЭшик тақиллаб, Азизнинг хаёллари тўзиб кетди.\nЭшик аста очилиб, юзидан ҳорғинлиги сезилиб турган, озиб кетганлигидан кўзлари ич-ичига ботиб кетган аёл кўринди. Азиз Латофатни бу аҳволда кўришини тасаввур ҳам қила олмаганди. Наҳотки, бир пайтда қувноқ, самимий, қора кўзлари билан йигитни мафтун этган қиздан асар ҳам қолмаганди.\n- Латофат, бу сиз...\n- Ҳа, бу менман, сизни кута-кута йўлларингизга интизор бўлган Латофатман. Ўзим севмаган одамга турмушга чиқиб, қирқ йилдан буён азоб чекаётган аёлман.\n- Нималар деяпсиз, ахир сиз ўзингиз хоҳишингиз билан турмушга чиқмаганмидингиз?\n- Нималар деяпсиз, Азиз ака, - деди аёл кўзлари ёшга тўлиб. – Уйга совчилар келгач, қўшнимиз Асал опага тўй белгиланганлигини сизга айтишини илтимос қилдим. У киши албатта эри орқали сизга айттиришини ваъда қилганди. Лекин сиз келмадингиз...\n- Менга ҳеч ким бу ҳақда айтган эмас. Ҳозир эшитиб турибман, нима гап бўлганини. Мен сиз ўша пайтда келма-ганингиз учун ўқишга боришга отаси қаршилик қилиб, турмушга бериб юборган деб ўйлаганман. Энди билсам...\n- Агар эшитганингизда, ростини айтинг, борармидингиз?\n- Албатта, учиб борардим. Ишонинг, нима қилиб бўлса ҳам отангизни кўндирардим. Ҳатто ҳозир ҳам сиз билан боғлиқ воқеаларни эслаб турибман.\nАзиз аёлга “ҳозир ҳам сизни эслаб тураман, қалбимдасиз”, дегиси келдию, шундоқ ҳам эзилиб юрган аёлнинг армонларига армон, пушаймонлик қўшишни истамасди.\nОчиғини айтганда, оила қуриб бола-чақали бўлсада, Азиз биринчи муҳаббати бўлган Латофатни ҳамон унута олмас, бот-бот эслаб турарди. Лекин унинг бутун ҳаёти азоб-уқубатда ўтганлигида ўзини ҳам айбдор сеза бошлади.\n- Тақдиримиз қўшилмаган эканда, - деди Латофат чуқур хўрсиниб. – Эрим тўйимиздан олдин сиз билан мактабда бирга ўқишга тайёргарлик кўрганимизни, бир-биримизни севганимизни эшитиб, менга қовоқ-тумшуқ қиладиган одат чиқарди. Ўртамизда тўрт нафар фарзандимиз бўлса ҳам ҳамон сизга рашк қилади. Ҳозиргача худди сиз отасини ўлдиргандек, сизни ёмон кўради. Агар тортишиб қолсак, “Бор, ўша биринчи муҳаббатинг, Азизнинг олдига. Сенга ҳамма шароитни қилиб беради”, деб кесатгани-кесатган. Сизни севганлигим учун мени айблайди. Мен: “Нега ундай дейсиз”, десам, “Сенинг кўнглинг ҳамон Азизда, мен буни биламан” деб кўзимни очирмайди.\nАзиз Латофатга қараб раҳми келиб кетди. У қанақа аблаҳ эркакки, қирқ йилдан буён рашк қилиб, хотинини қийнаса. Шунда у бир файласуфнинг: “Фақат аёлларгина юракдан сева олади” деган гапларини эслади.\n- Майли, Латофат, хафа бўлманг, Худо инсоф бериб қолар. Менда зарур ишим бор, дегандингиз.\n- Ҳа, ишим бор. Кечирасиз, - деди аёл хижолат чекиб, ўз дардини яшира олмай тўкиб солганлиги учун. – Кенжа қизимнинг юраги тез-тез оғриб туради. Эрталаб касалхонага жойлаштирдик. Дўхтирлар операция қилиш керак, дейишаяпти. Агар танишингиз бўлса, гаплашиб берсангиз дегандим. Харажатдан қочмаймиз.\n- Нималар деяпсиз, Латофат, сиз билан илгаридан танишмиз. Шундай пайтда бир-биримизга ёрдам бермасак, қачон ёрдам берамиз. Қайси бўлимда, қайси палатада ётибди, врачи ким?\nАзиз беморнинг исми-фамилиясини бир вараққа ёзиб олиб, бош врачга телефон қилиб, вазиятни тушунтирди. Бемор ўзининг жияни эканлигини, даволаш чораларини кўришини илтимос қилиб, ўзи ҳам тезда етиб боришини айтди.\nАзизнинг бу гапларидан кейин ҳорғин, изтиробда ўтирган, тушкун кайфиятда бўлган аёлнинг чеҳраси ёришди. Кўзларида севинч ёшлари пайдо бўлди.\n- Сиздан бир умр миннатдорман, Азиз ака, дунё тургунча туринг.\n- Раҳмат айтишингиз шарт эмас, бирорта муаммоингиз бўлса, тортинмай айтаверинг. Мен ҳам қўлдан келгунича...\n- Энди мен борай, яхши қолинг. Йўлингиз доимо очиқ бўлсин, Худо сизни сийласин...\nБу сўзларни Латофат юрагининг тубидан айтар, эски яраси яна янгиланганди.\nАзиз Латофатнинг орқасидан қараб қоларкан, ҳамон унга бўлган соф севгисини юрагининг туб-тубида сақлаб келаётганлигини ҳис қилди. Фақат уйим-жойим, болаларим деб ўзи севмаган киши билан шунча йилдан буён яшаб келаётган бу аёлнинг бардошига, иродасига, сабр-тоқатига қойил қолди. Беихтиёр шоирнинг қуйидаги мисраларини хиргойи қила бошлади:\nСени эслаб йиғлайман, биринчи\nЭслаб бағрим тиғлайман, биринчи


Тимур Кападзе: Япония устидан қозонилган Ғалабадан сўнг нималар деди » Бугунги футбол янгиликлари Узбекистон ва Жахон футболи спорт 2022\nGoal24.uz » Ўзбекистон » Тимур Кападзе: Япония устидан қозонилган Ғалабадан сўнг нималар деди\nТимур Кападзе: Япония устидан қозонилган Ғалабадан сўнг нималар деди\nУ-23 Осиё Кубоги ярим финали доирасидаги Ўзбекистон – Япония (2:0) учрашувидан кейинги матбуот анжуманида вакилларимиз устози Тимур Кападзе қатнашди. "Биринчи навбатда, бутун Ўзбекистонни Ғалаба билан табриклайман! Қийин ўйин бўлди. Финалга чиқдик. Қисқа вақт ичида Япониянинг ўйинларини ўрганиб чиқдик. Кўрганингиздек, йигитлар бугун ҳар тарафлама ирода кўрсатишди. Йигитларга раҳмат айтаман. Улар борларини беришди. Бу барчамизнинг Ғалабамиз. Табриклайман!", – деди Кападзе.\n- Жамоа Японияни ниманинг ҳисобига маҒлуб этди деб ўйлайсиз?\n- Ҳамма сирларни оча олмаймиз. Барчаси тактик ишланмалардан келиб чиқиб содир бўлди. Биз шу орқали уларни маҒлуб этишга эришдик.\n- Бугун ўзбекистонлик мухлислар стадионга киритилмади. Ғалабада журналистлар ҳам қайсидир манода ҳисса қўшишди. Нима дейсиз?\n- Мухлисларнинг киритилиш-киритилмаслиги кеча ҳам ноаниқ эди. Aммо афсуски, уларсиз ўйин ўтказдик. Мухлислар билан ўйнасак, янада яхши бўларди.\nМақсадимиз юқори эди. Шунчаки ютишимиз лозим эди, чунки ўз уйимиздамиз. Мухлислар уйда ва стадион ташқарисида бизни қўллаб-қувватлашини билардик.\n- Биринчи таймдан кейин ҳисоб 0:0 эди ва вазиятларимиз ҳам кам эди. Йигитларга танаффусда нималарни уқтирдингиз?\n- Бунақа ўйинларни бир ўйин ҳал қилади. Кўрдингиз, биринчи таймда бизда 1-2 та имконият бўлди, Японияда эса умуман вазиятлар йўқ эди. Биз Япониянинг хатоларидан унумли фойдаландик. Жалолиддиновнинг голидан кейин ҳаммаси ижобий тарафга ўзгарди.\n- Тимур Кападзе кўпроқ "Пахтакор" стадионида ўйнашни хоҳлайди, деган миш-мишлар кузатилганди. "Бунёдкор" стадиони майсаси ҳақида фикр билдирсангиз...\n- Aлбатта, ҳам ярим финал, ҳам финални "Пахтакор"да ўтказишни хоҳлагандик. Чунки майдон ҳолатини кўриб турибсиз. Яхши майдон ва ҳаво футболчилар учун жуда зарур. Дим ҳаво футболчиларга салбий тасир қилади. Футболчилар майдон оҒир эканлигини айтишади. "Пахтакор"да ҳаммаси энгилроқ. Aфсуски, ОФКнинг талаблари туфайли ярим финал "Бунёдкор"да ўтди. Менимча, финал ҳам шу эрда бўлиб ўтади.\n- Ўзбекистон У-23 иккинчи марта Осиё Кубогида зафар қучиши мумкин. Бу борада нима дея оласиз? (хорижлик журналист саволи)\n- Финалда эканлигимиздан жуда ҳам хурсандмиз. Олдимизга энг юқори мақсадни қўйганмиз. Насиб бўлгани бўлади. Финал битта ўйиндан иборат. Саудия Aрабистони кучли эканлигини яхши биламиз. Ёшларимиз бу турнирда Ғолиб бўлган. Биз ҳам мухлисларимизни шод этишга астойдил ҳаракат қиламиз.\n- Жамоа финалда Саудия Aрабистони билан ўйнаймиз. Олдин бу жамоани Отабек Ғуломхўжаев бошқарган пайтда жамоамиз азолари Саудия Aрабистони билан тўқнаш келганда турли нохуш ҳолатлар кузатилган. Провакаcияларга учмаслик учун йигитларга нималарни уқтирасиз?\n- Биз ўзига яраша хулоса чиқардик. Саудия Aрабистони саралашда тўқнаш келгандик, у бошқа турнир эди. Ундан кейин кўплаб мусобақаларда рўбарў келдик. Биз бир-биримизни жуда яхши таниймиз.\n- Кўпчилик стадионга киритилмаганини салбий тарафларини кўрсатиб ўтди. Бунинг ижобий тарафлари ҳам бўлдими? Чунки футболочилар босим ҳис қилишмади. Ўйин учун футболчиларга қандай кўрсатмалар бергандингиз?\n- Биринчи навбатда, турнир бошидан йигитларга келаётган мухлислар бизга ёрдам бериш учун келади, деб айтдим. Босим ҳис қилмасликларини такидладим, қулоқларига қуйдим. Кўрганингиздек, бу фойда берди. Ўйлайманки, рақибга ҳеч қандай имконият қолдирмадик.\n- Достон Турсуновнинг ҳолати ҳақида айтиб ўцангиз...\n- Менимча, ҳаммаси яхши. ОёҒи озроқ тортиришиб қолди, шекилли. Қийин ўйин бўлди, анча тер тўкишди. Кичик жароҳатлар ва сариқ карточкалар кўпайиб кетганлар бор. Насиб бўлса, ҳамма футболчиларимиз саломат бўлишсин. Бизни муҳим ўйин кутиб турибди.


2-сон Болалар мусиқа ва санъат мактабида “Ҳисобот–концерти” бўлиб ўтди »\n2-сон Болалар мусиқа ва санъат мактабида “Ҳисобот–концерти” бўлиб ўтди\n12 январь, 2018 188 buxoro Buxoro vb yangiliklari\nЖорий йилнинг 10 январь куни 2-сон Болалар мусиқа ва санъат мактабининг 2017-2018 ўқув йили режаси бўйича БМСМнинг концерт залида ўзбек халқ чолғу асбоблари ижрочилиги бўлими ғижжак синфи ўқитувчиси М.Эгамбердиев синфида “Хисобот-концерти” ўтказилди. Хисобот-концерт икки қисмдан иборат бўлиб концертнинг 1 қисмида ғижжак синфи ўқувчиларининг ўқув йили давомида ўрганган чет эл, ўзбек композиторлари ва қардош халқлар асарларини жўрнавозлар билан мохирона ижро этдилар.\nХисобот-концертининг 2 қисмида ўқувчилар қашқар рубоб, доира, маримбада чолғу асбоблари билан чиройли асарларни тақдим этдилар. Айниқса, ғижжакчилар ансамбли, ўзбек халқ чолғу асбоблари ансамбли, рақс ва дилга яқин қўшиқлар куйланди. Концертда юқори ва профессионал даражада инновацион технологиялар, интерфаол услублар қўлланилди. Ғижжак асбобида тоза ижро этиш махоратига алохида эътибор берилди.\nКонцертга Когон, Қоракўл, Олот, Ғиждувон, Шофиркон, Вобкент, Ромитан туман БМСМлар раҳбарлари ва ўқитувчилари ташриф буюрриб концертдан олган таассуротлари ҳақида ўз фикр ва мулоҳазаларини билдириб ўтдилар.


05:00 / 15.02.2017 1628 pdf Ўқиш режими + -\nУшбу саҳифа болаларни ахлоқ-одобли, илм ўрганишга рағбатли, ёмон иллатлардан қочувчи қилиб тарбиялашга хизмат қилади. Шунингдек, бу саҳифа ҳалолик, поклик, ота-онага қандай эҳтиромда бўлиш ва исломий қадриятлар ҳақида ёшларга дунёқарашига мос маълумотлар беради. Саҳифадан нусҳа олиб азиз фарзандаларингизга таълим беришингизни тавсия қиламиз.\nҚУДДУС АМАКИНИНГ БОЛАЖОНЛАРГА МАКТУБИ\nАссалому алайкум, азиз болажонларим, кўзимнинг оқу қаролари! Сизлар телевизор орқали «Қундуз амакининг қиссалари» деган кўрсатувни кўп марта томоша қилгансиз. Аммо улар шунчаки эртак, ҳаётда бўлмаган воқеалар, холос. Бугун сиз қўлингизга олган мана бу «Қуддус амакининг сабоқлари» китобчаси сизларга жудаям зарур китоб. Ундаги сабоқлар ҳозир ҳам, келажакда ҳам ҳаётингизда кўп марта керак бўлади.\nБу сабоқлар сизларга қандай яшаш лозимлигини ўргатади. Билмаган, эшитмаган нарсаларингиз билан таништиради. Яхшилик нималигини тушунтириб, яхшилик қилишга чорлайди. Ёмонлик нималигини билдириб, ёмон ишлардан қайтаради.\nШунинг учун уларни эринмай, қунт билан, диққатни бир жойга тўплаб ўқиб чиқинг! Тушунмай қолган жойларингизни катталардан сўраб олинг. Ўқиганларингизнинг маъносини англаб, эслаб қолишга ҳаракат қилинг! Ўзингиз тўла танишиб чиққандан сўнг китобчани ака-укаларингизга, опа-сингилларингизга, дўст ва қариндошларингизга ҳам ўқигани бериб туринг! Шундай қилсангиз, савобга (Худонинг мукофотига) сазовор бўласиз, хўпми?\nПОКЛАНИШ ВА ИЛК КАЛОМЛАР\nАссалому алайкум, менинг азиз нури дийдаларим!\nҚани, яхшилаб жойлашиб ўтирингчи! Бугун биринчи машғулотимизни бошлаймиз. Аммо сиз ана шу машғулотга бироз тайёрланиб олишингиз керак, Бунинг учун энг аwало таҳорат қилиб покланиб келиш зарур. Таҳорат қилиш унчалик қийин иш эмас. Қўлларингизни уч марта яхшилаб ювасиз, оғизга уч марта сув олиб чайқаб, тишларни тозалайсиз, бурунга уч бор сув юбориб поклайсиз. Кейин юзингизни уч марта яхшилаб ювасиз. Сўнгра икки қўл билакларини тирсаклар билан қўшиб ювгач, бошнинг тўртдан бир қисмини ҳўллаб маш тортасиз. Шундан сўнг оёқларни тўпиғи билан қўшиб, панжалар орасига бармоқ тиқиб яхшилаб ювасиз. Ҳаммасини қилиб бўлдингизми? Ана энди сиз покиза бўлдингиз. Мусулмон болалар доимо ана шундай пок юришлари зарур. Чунки ҳали улғайиб намоз ўқийдиган, Қуръон ўрганадиган, бошқа ибодатларни бажарадиган бўлсангиз, албатта, таҳорат керак бўлади.\nҚани энди «Бисмиллаҳир роҳманир роҳийм» деб чўкка тушиб ўтиринг-чи! Нега бундай деяпсиз, унинг маъносини биласизларми? Бунинг мазмуни шундай: «Меҳрибон ва раҳмли Аллоҳ номи билан бошлайман». Ҳар бир мусулмон фарзанди нима иш қилса ҳам, хоҳ дарс ўқисин ё бирор ишни бошлаётган бўлсин, уйга кираётган ёки дастурхонга ўтириб овқатланаётган бўлсин, хоҳ уйқуга ётаётган ёки кийим кияётган бўлсин, албатта, ана шу сўзларни айтиши керак. «Бисмиллоҳ»сиз бошланмаган ҳеч бир иш Аллоҳга хуш келмайди. Мусулмончиликда ҳатто ана шу жумлани айтилмай сўйилган ҳайвоннинг гўштини еб ҳам бўлмайди.\nБундан ташқари сиз билиб олишингиз керак бўлган яна бир калима бор. У арабчада мана бундай ўқилади: «Аъузу биллаҳи минаш шайтонир рожийм». Маъноси: «Қувилган шайтоннинг ёвузлигидан Аллоҳнинг паноҳига, ҳимоясига қочаман» дегани. Қуръондан бир оят ўқисангиз ҳам албатта, ана шуни айтиш керак. Ҳаттоки ҳожатхонага кираётганда ҳам шундай дейилиши лозим.\nБугун сизга айтадиган гапларим шулар, холос. Янаги машғулотгача ана шу икки калимани яхшилаб ёдлаб олинг, хўпми?\n05:00 / 15.02.2017 1789\nБолажонларга мактуб (2)\n05:00 / 15.02.2017 1442\n3142 05:00 / 16.02.2017\n1490 05:00 / 16.02.2017\nБолажонларга мактуб (15)\nЎН БЕШИНЧИ САБОҚХУШ ХУЛҚҚА НЕ ЕТСИНАссалому алайкум, жажжи набираларим, қанду асалларимПайғамбаримиз Муҳаммад алайҳиссалом қандай одам эдилар Жудаям яхши давоми...\n1501 05:00 / 15.02.2017\nАбдулқуддус амакининг сабоқлари 8қисмИЙМОН НИМА ДЕГАНИ Ассалому алайкум, кўрар кўзларнинг нури бўлган дилбандларим Бугун мен сизларга Ислом динининг бешта давоми...\n2521 05:00 / 16.02.2017\n53 17:49 / 25 февраль\n214 09:41 / 24 февраль\n31421 11:58 / 10.10.2018\n37957 11:56 / 10.10.2018\n6575 08:41 / 09.11.2019


ДХШ асосидаги лойиҳа янгилик эмас\n5 Мар 2020 1053\nТошкентда энергетика соҳасидаги муҳим лойиҳалардан бири бўйича инвесторлар анжумани бўлиб ўтди.\n2020 йил 3 март куни электр энергетика соҳасидаги лойиҳа — Сирдарё вилоятида буғ-газ қурилмали (БГҚ) электростанцияни қуриш бўйича видео конференция шаклидаги инвесторлар анжумани бўлиб ўтди. Лойиҳа давлат хусусий шерикчилиги (ДХШ) асосида амалга оширилмоқда.\nКонференция Ўзбекистон Республикаси Энергетика вазирлиги, Инвестициялар ва ташқи савдо вазирлиги, Молия вазирлиги қошида ДХШ ни ривожлантириш бўйича агентлик томонидан Халқаро молиявий корпорация (ХМК, Жаҳон банки гуруҳи аъзоси) билан биргаликда ташкил қилинди. ХМК ушбу лойиҳанинг тендер савдоларини ўтказиш бўйича маслаҳатчиси ҳисобланади.\nҚуввати 1500 МВт га тенг бўлган аралаш турдаги циклли электр станцияни қуриш бўйича тақдим қилинаётган лойиҳа Ўзбекистоннинг энергетика соҳасида ДХШ асосидаги навбатдаги лойиҳаси ҳисобланади. Ҳозирги пайтда, хусусан, Самарқанд, Жиззах вилоятларида ва Шерободда қуввати 200 МВт га тенг қувватли фотоэлектр (қуёшли) станцияларни лойиҳалаш, молиялаш, қуриш ва улардан фойдаланиш бўйича учта лойиҳа амалга оширилмоқда.\nКонференцияда «Sumitomo», «Mitsui, Engie», «EDF», «Kepco», «AcwaPower», «Hyundai», «Mitsubishi», «Marubeni» каби йирик халқаро компаниялари вакиллари, шунингдек, дунёнинг турли мамлакатлари, жумладан, Туркия, Хитой, Жанубий Корея, Япония, Италия, Франция, БАА, Қувайт, Испания, Россия, Ҳиндистон ва Германия каби манфаатдор томонлар вакиллари иштирок этди.\nАнжуманда салоҳиятли инвесторлар Ўзбекистонда ДХШ асосида амалга оширилаётган лойиҳаларда иштирок этишдан манфаатдор эканлигини билдирди. Инвесторлар конференцияси якунлари бўйича 31 та компания тендерда қатнашиш истагини билдирди.\nҚайд этиш мумкинки, Сирдарё вилоятида ДХШ асосида буғ-газ қурилмали электр станцияни қуриш бўйича тендер савдолари икки босқичда ўтказилади. Ҳукумат билан электр станцияни молиялаш, лойиҳалаш, қуриш, эксплуатация қилиш, унга техник хизмат кўрсатиш бўйича узоқ муддатли битим тузиш учун хусусий шерик танлов йўли билан аниқланади. Ушбу давлат-хусусий шерикчиликнинг муваффақиятли амалга оширилиши электр энергияси етказиб бериш барқарорлигини ошириш ва табиий газдан янада самарали фойдаланиш имконинини беради, деб хабар беради Энергетика вазирлиги матбуот хизмати.


Тошкентда коронавирусга чалинган ҳомиладор аёл фарзандли бўлди | Qalampir.uz\nЖамият\t07 Июнь 15:43 4698\nБугун, 7 июнь куни Тошкентдаги 3-сонли туғуруқ мажмуасида коронавирус инфекциясига чалинган бешариқлик ҳомиладор аёл фарзандли бўлди. Бу ҳақда Соғлиқни сақлаш вазирлиги хабар берди.\nЖигар етишмовчилиги билан хасталанган 21 ёшли аёл жорий йил 19 май куни Россия Федерациясининг Санкт-Петербург шаҳридан чартер рейс орқали Тошкентга олиб келинган ва карантинга олинган эди.\nУнда ҳомиладорлик биринчи ярми енгил даражадаги токсикоз билан кечган. Сўнгги икки ҳафта давомида эса оёғида шишлар, нафас сиқиши, хансираш, бурун битиши, томоқ қичишиши, таъм ва ҳид билиш сезгиларининг йўқолиши, тери сарғайиши бошланган. Ундан олинган таҳлил натижаларига кўра, аёлда коронавирус аниқланиб, мазкур 3-сонли туғруқ мажмуасига олиб келингач, биринчи навбатда, таҳлиллар олинган, чуқурлаштирилган тиббий кўрик ўтказилган.\nУнда малакали шифокорлар, жумладан, акушер-гинеколог, эпидемиолог, анестезиолог-реаниматолог, инфекционист-гепатолог, неонатолог каби қатор мутахассислар иштирок этиб, зарур ва тезкор даво муолажалари олиб борилган.\nЖорий йил 6 июнь куни ҳомиладор аёлда туғруқ бошланиб, туғруқ жараёни 7 соат давом этган. Туғруқнинг иккинчи даврида аёлда нафас етишмовчилиги, ҳолсизлик, қон босимини кескин кўтарилиши каби белгилар кучайиб, жараён намланган кислород бериш остида олиб борилган. Шунга қарамай, тажрибали шифокорларнинг саъй-ҳаракатлари натижасида ҳомиладор аёл ўғил фарзандли бўлди. Энг муҳими, туғруқдан кейинги даврда аёлнинг ҳаётига хавф солувчи асоратлар кузатилмади.\nЯнада қувончлиси эса, чақалоқдан коронавирусга олинган таҳлил натижалари ёш мурғакда инфекция йўқлигини кўрсатган.\n21 Октябрь 13:20 37037\n20 Октябрь 19:41 36685\n20 Октябрь 18:27 22159\n20 Октябрь 12:56 19311\n20 Октябрь 13:10 18805


Ўтган ҳафтада марказий нашрлар асосий эътиборни 9 январь куни ўтказилган такрорий овоз бериш жараёнига қаратди. Шунингдек, 14 январь – Ватан ҳимоячилар кунига бағишланган мақолалар марказий нашрлар саҳифаларидан ўрин олди.\nМатбуотда ижтимоий-иқтисодий мавзуларда ҳам бир қанча эътиборли мақолалар чоп этилди.\n“Ҳуррият” газетасининг 5 январь кунги сонида Андижон вилоятининг Балиқчи туманидаги “Саховат” фермер хўжалиги бошлиғи Абдураҳим Назаровнинг “Мақтовнинг меъёри бўлса” сарлавҳали мақоласи эълон қилинди. Унда қуйидаги сўзлар бор:\n“Нега етук олим 40 центнердан ошиқ ҳосил олиб бўлмайди, деган навдан 60 центнердан ҳосил олган деҳқонга фан доктори, академик деган унвон бермаймиз? Чунки бу рақамнинг сохталигини ҳаммамиз яхши биламиз. Юқори ҳосил сирини яхшироқ ўрганадиган бўлсак, биз мақтаётган деҳқон 10 ўрнига 20 гектар ерда деҳқончилик қилиб юрган алдоқчи ёки шуҳрат илинжида эгри йўл тутаётган шахс бўлиб чиқиши мумкин. Аслида жазога тортилиши, элга мулзам қилиб кўрсатилиши керак бўлган шахсни элга ибрат қилиб кўрсатамиз. Ана шундай ҳолатлар кўпайса, оммавий ахборот воситаларининг одамлар орасидаги обрўйига путур етади. Журналистнинг жамиятдаги мавқеи пасаяди. Энг ёмони - деҳқон меҳнатини баҳолаш, уни рағбатлантиришда адолат мезони бузилади”.\n“Моҳият” газетасининг 7 январь сонида Республика маънавият ва маърифат маркази бош мутахассиси Абдулҳамид Пардаевнинг “Дақиқанинг қиммати” сарлавҳали мақоласи чоп этилди. Унда муаллиф нодавлат радиоканалларда янграётган қўшиқларнинг савияси ўта пастлигини таъкидлаб, жумладан, бундай ёзади:\n“…айрим ёш хонандалар куйлаётган тароналарни қўшиқ дегани тил бормайди.\n“Тегма мени, суйма мени,\nЎз ҳолимга қўй мени”,\nдеган нақоратни узлуксиз такрорлайдиган “хонанда” укамизнинг айни шу қўшиғида на мантиқ, на маъно бор. “Гуноҳ-савобимни менга қўйиб бер”, дея куйлар экан, бу билан нима демоқчи эканини асло тушуниб бўлмайди”.\nМуаллиф нодавлат радиоларда йўл қўйилаётган асосий камчиликларнинг яна бирини бошловчиларнинг савияси билан боғлайди:\n“Бошловчилар нутқидаги жаргон, шева, муайян вилоят ёки ҳудудга тегишли диалект сўзларининг кенг қўлланилиши ҳолатлари билан ҳам келишиб бўлмайди. Бу асрлар мобайнида шаклланган она тилимизнинг умуман эътироф этилган қонун-қоидаларини назар-писанд қилмасликдан бошқа нарса эмас”.\n“Ўзбекистон адабиёти ва санъати” газетасининг 7 январь кунги сонида маиший хизмат кўрсатувчи ташкилотларнинг номлари ҳақида мақола босилди. Абдулҳамид Мухторов қаламига мансуб “Сунъий номлар, ғалат атамалар” сарлавҳали мақоладан иқтибос келтирамиз:\n“Бугун бир ҳақиқатдан кўз юмиб бўлмайди. Биргина пойтахтимизда жойлашган жами дўконлару турли овқатланиш муассасаларини юз фоиз деб олсак, шуларнинг қарийб 90 фоиздан ошиғи хорижий номлар билан аталар экан. Шаҳарда ўз тилимиздаги номлар билан аталадиган ташкилотлар кун сайин камайиб кетяпти. Сабаб нима? Ўзбекча номланган дўконларга харидорлар кирмайдими?”


Янги кўча бўйлаб энг замонавий меъморий ечимлар асосида қад ростлаган кўркам бино-иншоотлар дилларга қувончу ҳайрат бағишлади. Жуда қисқа муддат — бор-йўғи икки ой ичида яратилган бу гўзаллик ҳақли равишда “Истиқлол мўъжизаси” дея эътироф этилди. Энг муҳими, Ўзбекистон шоҳкўчаси халқимиз бунёдкорлик салоҳияти, обод ва фаровон турмушимиз ифодаси сифатида юртимизнинг яна бир тароватли ҳамда файзли манзилларидан бирига айланди. Шу тариқа Президентимизнинг 2010 йил 18 июндаги “Андижон вилоятида 2011 — 2015 йилларда тураржой массивлари коммунал инфратузилмасини ривожлантириш чора-тадбирлари тўғрисида”ги қарорига мувофиқ бошланган улкан қурилиш ишлари, эзгулик ва ободлик янада кенг қулоч ёйиб, шаҳару қишлоқлар, қўйингки, кўнгилларгача кириб борди.\nМана, шундан бери орадан уч йил вақт ўтди. Андижоннинг барча ҳудуди чинакам қурилиш майдонига айланди. Натижада ўтган асрнинг 50-60-йилларида тикланган пасқам иморатлар ўрнини икки ва уч қаватли кўркам бинолар эгаллади, минглаб иш ўринлари пайдо бўлди. Хусусан, Андижон шаҳридаги Истиқлол ва Миллий тикланиш кўчалари деярли қайтадан бунёд этилиб, бу ерда 94 та янги иморат қад кўтарди. Савдо ва хизмат кўрсатиш нуқталари фаолият бошлаши билан аҳолига қўшимча қулайлик яратилиши баробарида, 1500 нафар кишининг доимий бандлиги таъминланди. Ҳудуд чиройига чирой қўшилди. Шунингдек, Навоий шоҳкўчасида барпо этилган беш ва олти қаватли муҳташам иморатлар камида 150 йил хизмат қилиши билан аҳоли эътиборига тушди. Умуман, бундай эзгу ишлар натижасида вилоят марказидаги 20 та кўча реконструкция қилиниб, коммунал инфратузилма жаҳон стандартлари асосида янгиланди.\nБинобарин, кейинги йилларда вилоятнинг кўплаб туман ва шаҳарлари қатори Улуғнор ҳам бутунлай янги қиёфа касб этди.\nБу ерда замонавий болалар истироҳат боғи қурилди, қатор ишлаб чиқариш, савдо ва маиший хизмат кўрсатиш объектлари фойдаланишга топширилди. Бобур маҳалласида намунавий лойиҳалар асосида тикланган уйлар эса яна 65 та хонадон аҳлининг шаҳардагидек қулай шарт-шароитлар асосида фаровон ҳаёт кечириши учун имконият яратди.\n— Истиқлолимиз берган имкониятни қаранг, — дейди Ўзбекистон Қаҳрамони, “GM-Uzbekistan” ёпиқ акциядорлик жамияти ишлаб чиқариш технологияси бўлими бош технологи Ҳасанбой Қосимов. — Ишлайдиган давр келди бугун. Ҳозир оддий гугуртдан тортиб, замонавий русумдаги машиналаргача ўзимизда ишлаб чиқарилаётганидан ҳар қанча ғурурлансак арзийди. Маҳсулотларимизни чет элда ҳам бажонидил харид қилишаяпти. Бошқа соҳаларда ҳам жуда илгарилаб кетдик. Муваффақиятларимизни, бой тажрибамизни хорижий давлатлардан келиб ўрганиб кетишаяпти-я. Энг муҳими, одамларимизнинг яшаш тарзи, дунёқараши, кайфияти ўзгарди. Бугунидан рози, эртасидан кўнгли тўқ. Ёшларимиз ҳам шунга ўрганишаяпти, шунга интилаяпти. Улар эришаётган оламшумул ютуқларнинг пойдевори шунда!\nДарҳақиқат, излаган имкон топади, деганларича бор. Мустақил Ўзбекистонимизда эса имкониятлар бисёр! Эзгу орзу-мақсадларимиз, истиқболли лойиҳаларимиз рўёби қалбимизда туғилиб, жўш урадиган истак ва иштиёқимизга боғлиқ.\nМана, оддий бир мисол: Андижон шаҳрида нафақат мамлакатимиз, балки Марказий Осиёда биринчи бўлиб уч қаватли бинони бузмасдан жойидан силжитишга эришилди. Гап шундаки, вилоят марказидаги кўчалардан бирини кенгайтириш асносида “Ҳилол” савдо марказини ҳам йўл ёқасидан бир оз ичкарироққа жойлаштириш зарурати туғилди. Шунда олий маълумотли қурувчилар Қосимжон Салоҳиддинов ва Фарҳодбек Усмонов бошлиқ мутахассислар гуруҳи 1,5 минг тоннали бинони бус-бутун ҳолида қарийб 12 метр масофага силжитишнинг уддасидан чиқди.\n— Дастлаб ғалати туюлган бу таклиф муваффақиятли амалга оширилди, — дейди “Ҳилол” савдо маркази директори Ҳалимжон Дадажонов. — Жаҳон амалиётида камдан-кам учрайдиган мазкур юмушни Андижонда қўллаганимиз одамларимизнинг янгиликка бўлган интилишлари, тадбиркорлиги ва ишбилармонлигини кўрсатиб турибди.\nУзоқ йиллар давомида вилоятдаги саноат корхоналарида меҳнат қилиб, бири икки бўлмаган мутахассис Ислом Широв ҳам айни истиқлол шарофати билан ўз иқтидор ва салоҳиятини кенг намоён этиш имкониятига эга бўлди. Яъни у юртимизда яратилган қулай ишбилармонлик муҳити, кичик бизнес субъектларига давлатимиз томонидан берилаётган имтиёзлардан оқилона фойдаланиб тадбиркорга айланди.\n— Бундан ўн беш йил аввал “Спектр” хусусий корхонасини ташкил қилган эдик, — дейди И. Широв. — Ўтган даврда фаолиятимизни босқичма-босқич кенгайтириб бордик. Ишчиларимиз сони ҳам, даромадимиз ҳам кўпайди. Мана, олти йилдирки, Маҳаллийлаштириш дастури асосида “GM-Uzbekistan” ёпиқ акциядорлик жамиятига эҳтиёт қисмлар етказиб бераяпмиз. Ҳозир буюртмаларимиз кўп. Келгусида маҳсулотларимиз турини янада кенгайтиришни мақсад қилганмиз. Бунинг учун имкониятларимиз етарли. Зеро, Президентимиз таъкидлаганидек, юртимизда ҳалол меҳнат қилган ҳар қандай инсон асло кам бўлмайди.\nАйни пайтда вилоятда тадбиркорлик туфайли ҳудуд иқтисодий салоҳияти юксалишига ҳисса қўшаётган бу каби тадбиркорлар сафи кенг. Хусусан, 2014 йилнинг биринчи ярмида Андижонда ушбу соҳа вакилларининг ялпи ҳудудий маҳсулотдаги улуши 50,4 фоизни ташкил этгани ана шундан далолат беради. Эътиборлиси, жорий йилнинг ўтган даврида вилоятда яна 974 та кичик бизнес ва хусусий тадбиркорлик субъекти рўйхатга олиниб, уларнинг умумий сони 22 минг 110 тага етди.\nИстеъдод ва рағбат\nАндижон азалдан моҳир уста-ҳунармандлар замини сифатида ҳам ном қозонган. Машҳур кулоллар сулоласининг ўн олтинчи авлоди вакили Мирзабаҳром Абдуваҳобов, кандакорлик йўналишида ўз маҳорат мактабини яратган избосканлик Йўлбарс Ўтаганов, ўта мустаҳкам металл қоришмасини ўз устахонасида тайёрлашга муваффақ бўлган шаҳрихонлик устазода Раҳматулла Алихўжаев каби фидойи инсонлар шуҳрати бутун мамлакатимизга ёйилган.\n“Ташаббус — 2014” республика кўрик-танловида “Йилнинг энг яхши ҳунарманди” деб топилган Абдумалик Мадраимов — шулардан бири. Абу Наср Форобий, ал-Хоразмий, Абу Али ибн Сино, Абдураҳмон Жомий, Алишер Навоий, Заҳириддин Муҳаммад Бобур каби улуғ аждодларимизнинг миллий созларга бағишланган асарларини қунт билан ўрганган, айниқса, Камолиддин Беҳзод миниатюраларида акс эттирилган чолғуларни диққат билан тадқиқ этган устазода айни пайтда уларни қайта тиклаш устида изланишлар олиб бораяпти. Жумладан, у “ўижжаки Бобурий”, “Дилрабо”, “Дилнаво”, “Мерос”, “Хушнаво”, “Қўштор” деб номланган ажойиб созларни кашф этди. Қувонарли жиҳати, ушбу ноёб дурдоналарнинг товуш тебранишлари соҳа мутахассислари томонидан юқори баҳоланди.\n— Яқинда эрамиздан 300 йил аввал қадимий Афросиёбда қўлланилган чанг (арфа) чолғу асбобини ўрганиб чиқдик, — дейди уста. — Ушбу сознинг таърифи Сурхон воҳасининг Айритом тошбитикларидаги чизмаларда ўз аксини топган экан. Номи эса Алишер Навоий, Абулқосим Фирдавсий, Хусрав Деҳлавий асарларида ҳам тилга олинган. Чунончи, Ҳазрат Навоий “Сабъаи сайёр” достонида ушбу соз оҳангини афсонавий қақнус қушининг куйига қиёслаб: “Бу қақнусвор оҳанг, бу оҳангга энг яқини булбул куйи бўлиши мумкин, қақнусга гўзалликда товус яқин”, дейди. Маълумотларга кўра, Буюк Ипак йўли орқали тарқалган ана шу чанг кейинчалик арфа номи билан танилган. Биз уни тиклашга эришдик.\nДарвоқе, Абдумалик ака ҳунармандчиликнинг ушбу турини бежиз танламаган. Чунки мамлакатимизнинг барча ҳудудида бўлгани сингари Андижонда ҳам санъатга ошуфта инсонлар кўп. Айниқса, болалигиданоқ мусиқага меҳр қўйиб улғайган йигит-қизларимиз давлатимиз томонидан ҳар томонлама қўллаб-қувватланаётган бир пайтда уларнинг аждодларимиз меросидан баҳраманд бўлиб камол топишлари ниҳоятда муҳимдир.\nЭътиборлиси, ҳозир вилоятдаги мавжуд 27 та мусиқа ва санъат мактаби, санъат коллежи, Бадиий академия тасарруфидаги Андижон ихтисослаштирилган санъат мактаб-интернатида ана шундай шарт-шароитлар муҳайё этилган.\nМана, яна саноқли кунлардан сўнг мамлакатимиз мустақиллигининг 23 йиллигини тантанавор нишонлаймиз. Андижонликлар ҳам ана шу қутлуғ санага ўзларининг муносиб туҳфаларини ҳозирламоқда. Чунончи, энг улуғ, энг азиз айём арафасида вилоятда роппа-роса 100 та иншоотнинг фойдаланишга топширилиши режалаштирилмоқда. Қолаверса, барча соҳада қўлга киритилган юксак натижалар, салмоқли ютуқлар, юқори ўсиш суръатлари истиқлолимизнинг қутлуғ тўйига тўёна бўлади. Зеро, Ватанимиз ободлиги, ўзимиз яшаётган заминнинг гуллаб-яшнаши, тараққий этишини кўриш, ана шундай беқиёс ўзгаришларга дахлдорлик ҳисси билан яшаш ҳар бир юртдошимиз учун улуғ саодатдир!\nМазкур рукндаги бошқа мақолалар: « Замонавий ҳисоб-китоб тизими\tЎзбекистон банк тизими: Иқтисодий ривожланишнинг муҳим таянчи »


Ўзбекистонда геология соҳаси ходимлари куни белгиланади - O‘zbеkistоn Rеspublikаsi Davlat gеоlоgiya vа minеrаl rеsurslаr qo‘mitаsi\nОлий Мажлис Сенатида “Ўзбекистон Республикаси геология соҳаси ходимлари кунини белгилаш тўғрисида”ги Ўзбекистон Республикасининг қонуни кўриб чиқилди.\nҚонун билан апрель ойининг биринчи якшанбаси Ўзбекистон Республикаси геология соҳаси ходимлари куни этиб белгиланмоқда.\nСўзга чиққанлар таъкидлаганларидек, қонун республика ёшлари орасида геология соҳасини оммалаштиришга, юқори малакали ходимларнинг потенциал сонини оширишга, геологик қидирув ишларининг самарадорлигини оширишга хизмат қилади.\nСаноат миқёсида ўзлаштириш учун ўтказиладиган янги фойдали қазилмалар конлари очилишини рағбатлантириш, республика минерал-хомашё базасини ривожлантириш ишига муносиб ҳисса қўшган геологларнинг меҳнатини рағбатлантириш қонуннинг асосий мақсадлардандир.\nҚонун сенаторлар томонидан маъқулланди.